Ole Gunnar Solksjaer Berjaya, Di Mana Ryan Giggs Gagal

Berlaku
jujur kepada realiti. Sejak pengunduran Sir Alex Ferguson, Manchester United
mempunyai perancangan masa depan yang sangat mengarut. Perlahan-lahan pihak
pentadbiran meranapkan nama yang telah lama dibina, sehinggakan “element of
fear” di Old Trafford telahpun mendap serendah-rendahnya. Kelab-kelab lawan
mengunjungi gelanggang bersejarah ini peliknya dengan harapan ampuh untuk bukan
saja menang, tetapi menang dengan penuh bergaya.

Pemecatan
David Moyes telah menyuntik nafas baharu kepada harapan penyokong. Kerana dalam
saki-baki perlawanan yang ada bagi musim penuh duka, Ryan Giggs menunjukkan
semarak baharu. Corak permainan semasa empat perlawanan beliau uruskan pun
nampak ada unsur-unsur perjuangan, walaupun tertewas sekali.

Kedatangan
Louis van Gaal pun tidak membetulkan keadaan. Falsafah yang beliau bawa
mendidihkan suasana menjadi hambar. Memanglah perkara biasa bagi van Gaal untuk
puji permainan skuadnya meskipun dibelasah 4-0. Bagi beliau, kekalahan besar bukannya suatu masalah asalkan
ikut corak falsafahnya. Hampir £240
juta kemudian, dengan kedatangan nama-nama besar tidak pernah disangka akan
sertai, Manchester United mengakhiri musim-musim dibawah kepimpinan van Gaal
dengan keputusan tidak memuaskan.

Setahun
setengah selepas perbelanjaan sedemikian, Manchester United tersingkir daripada
Liga Juara-Juara Eropah dengan hina. Namun jasa besar beliau agaknya ialah
pengijazahan belasan pemain muda yang menjadi tarikan utama dalam Old Trafford
pada masa kini. Senang kata, Louis van Gaal telah mengabadikan dirinya sebagai
The Teacher, meskipun kemudian digantikan dengan Jose Mourinho.

Banyak
pendapat boleh ditaburkan tentang Mourinho. Namun apa yang bermain dalam
fikiran penyokong-penyokong Manchester United bukanlah musim pertama atau
keduanya. Dari awal perlantikannya, ramai juga yang berasa gusar menunggu tahun
ketiganya dimana beliau biasanya lingkup. Dan sumpahan sama berlaku, apabila
Mourinho dipecat meninggalkan Manchester United dalam keadaan yang sangat
teruk.

Lima
tahun selepas perletakan jawatan Sir Alex Ferguson, ternyata Manchester United
tidak ke mana. Ungkapan “merry go round” sangatlah relevan untuk menggambarkan
ketandusan konsistensi dalam prestasi. Sementara itu, Liverpool dan Tottenham
Hotspurs pula bingkas bangun sebagai pencabar utama pemenang liga. Dan perlu
diakui bahawa pengurusan efisyen jiran Manchester telah mengubahkan sistem
“noisy neighbors” dalam situasi dikatakan “shift of power”.

Bagaikan
United Kingdom ke Amerika Syarikat – Arab Saudi ke Rusia – dan pelbagai lagi
“shifts of power” dalam lebaran sejarah, Manchester City pula menjuarai
konsistensi yang tidak pernah terjangkau dek akal. Asalnya terkandas ibaratkan
bil air tertunggak, Manchester City telah menjadi juara berkali-kali cuma masih
belum menempah tuah di gelanggang Liga Juara-Juara Eropah.

Pada 19
Disember 2018, Manchester United mengumumkan pengurus sementara iaitu Ole
Gunnar Solsksjaer. Dalam kehangatan khabar angin yang mana Zinedine Zidane
dikatakan akan mengambil alih, tindakan ini bersifat “anti-thesis” tetapi
penyokong-penyokong tegar (bukan African experts yang bahalul) tetap memberikan
restu dan sokongan. Perlawanan pertama Solksjaer boleh disimpul bagaikan orang
mengantuk dihidang kopi. Cardiff City dibelasah selumat-lumatnya dengan wisel
penamat menokhtahkan kemenangan 5-1. Bak kata jurucakap, “it’s been too long
since I’ve seen that smile.”

Solksjaer
merakamkan empat lagi kemenangan yang menyekutukan dirinya dengan Sir Matt
Busby. Akhirnya harapan menyinggah Old Trafford, dengan “old guards”
membentangkan cara lama yang berkesan. Setelah gagalnya “Moyesian Football”,
“Total Football” dan “Park the Damn Bus”, Manchester United yang konservatif
dengan akar silam telah bangkit. Solksjaer mengutip 25 mata, jauh lagi banyak
berbanding pengurus-pengurus lain dalam sembilan perlawanan pertama.

Kekecewaan
pertama melanda di Paris apabila PSG mematahkan harapan Eropah dengan
kemenangan 2-0. Pusingan kedua walau bagaimanapun mengikat kemas wajah pucat
Neymar apabila Marcus Rashford melengkapkan comeback 3-1 di Old Trafford.
Walaupun musim tersebut berakhir dengan ketiadaan piala, semangat sedia ada itu
sudah mencukupi. Solksjaer telah menghembuskan nafas baharu.

Hari
pertama Musim 2019/2020 merupakan cabaran besar bagi Solksjaer. Bukan darjat
tinggi Chelsea yang menjadi cabaran. Tetapi pasukan lawan tersebut pun
mempunyai nama baharu yang perlu bersinar. Senang kata “Manchester United v
Chelsea” ialah pertembungan lagenda: Solksjaer vs Frank Lampard. Sistem
Manchester United boleh diakui lebih taat berbanding autokrasi Roman
Abramovich. Dan pertarungan bermula dengan gegaran tiang apabila Tammy Abraham
hampir menjaringkan gol.

Namun
90 minit kemudian, perlawanan pun tamat dengan kemenangan besar 4-0. Lampard
gagal. Solksjaer berjaya.

Dua
nama ini menunjukkan kejayaan yang mana Ryan Giggs gagal. Sejak 2014 lagi,
Giggs telah didendangkan sebagai bakal pengganti yang akan mengambil-alih
tampuk pemerintahan dalam masa terdekat. Bermula dengan van Gaal yang mana
beliau diberikan tanggungjawab pembantu pengurus. Tetapi kedatangan Mourinho
menghapuskan aspirasinya, apabila pengurus Portugis tersebut memilih Rui Faria.

Sementara
itu, Solksjaer menempah nama dengan cabaran bersama kelab-kelab bawahan iatu
Molde dan Cardiff City. Purata kemenangan hanyalah 47.03%, mengharungi 80
kekalahan sebelum peluang keemasan di Old Trafford terbuka. Lampard pun begitu
juga. Beliau tidak naik semata-mata atas nama sahaja. Pada 31 Mei 2018, beliau
diberikan kontrak tiga tahun bersama Derby County. Dan percaya tidak – Derby
menewaskan Manchester United (diuruskan Mourinho) dalam Piala EFL, sekaligus
mengharumkan namanya.

Dibawah
Lampard, Derby hampir kembali ke Liga Perdana Inggeris selepas tersadai dibawah
lebih daripada 10 tahun. Kali terakhir Derby berjuang di persada tertinggi ini
adalah 2007-2008 apabila mereka disingkirkan dengan rekod paling teruk iaitu
satu kemenangan dan 11 mata sahaja. Di Derby juga, Lampard mengharungi kepedihan
kalah dengan rekod kemenangan 42.1% sahaja. Siapa sangka kepimpinan Maurizio
Sarri kekal sementara sahaja. Siapa lagi sangka bahawa pemergiannya tidak
digantikan dengan Kepa Arrizabalaga.

Apa
yang jelas dan nyata di sini ialah menanti dan mengharapkan jaminan semata-mata
tidak akan membuahkan hasil dalam bolasepak. Sebaliknya, dua nama ini sedang
mengurus kelab-kelab besar hasil daripada perjuangan di bawah. Kadangkala
selepas gagalnya olahan-olahan dengan pengaruh luar, sifat konservatif itulah
diperlukan untuk mencernakan semula kejayaan silam. Yang pasti, musim ini
bermula dengan baik apabila Manchester United tewaskan bukan Norwich… bukan
West Ham United… tetapi Chelsea dengan empat gol. GGMU.


Abu Bakar As-Siddiq: Khalifah Pertama Ar-Rashidin

Kalau saya menyebut nama Abdul Kaabah ataupun Abdullah ibni Abi Qahafah, pasti tiada seorang pun antara kita yang mengenali siapakah gerangan pemilik nama itu. Namun, itu adalah Abu Bakar As-Siddiq yang merupakan khalifah pertama umat Islam. Nama beliau sebelum memeluk Islam ialah Abdul Kaabah, yang membawa maksud Hamba Kepada Kaabah”. Nama beliau selepas Islam ialah Abdullah ibni Abi Qahafah. Panggilan Abu Bakar kepada beliau lahir akibat sikap beliau yang suka menternak unta.

Nama Bakar itu pun membawa maksud unta muda. As-Siddiq pula bermaksud “membenarkan” kerana sikap beliau yang sentiasa membenarkan apa sahaja yang dikatakan oleh Rasulullah seperti peristiwa isu Isra’ Mikraj.

Selepas kewafatan Rasulullah S.A.W, sebuah majlis yang dianggotai oleh Ansar dan Muhajirin telah ditubuhkan untuk membincangkan siapakah gegerangan dan calon khalifah pengganti tempat Rasulullah. Nama Abu Bakar telah dipetik dan akhirnya dipilih.

Ketika dalam majlis itu, nama Umar dan Abu Ubaidah telah dicadangkan oleh Abu Bakar namun Umar telah menyambar tangan Abu Bakar dan memberi baiah kepada Abu Bakar dan akhirnya perbuatan diikuti oleh semua orang Ansar dan Muhajirin.

Pada zaman awal pemerintahan Abu Bakar, kita menyaksikan di mana terdapat pemberontakan yang datang daripada puak dan kabilah arab melawan pemerintah. Ada puak pula yang mendakwa bahawa bilamana Rasulullah telah wafat, maka mereka telah bebas dari ajaran Islam dan ada pula puak yang mengangkat seorang lelaki dari kalangan mereka dan mendakwa bahawa itu adalah rasul baru dan mereka berhak melawan khalifah. Maka peperangan antara Abu Bakar melawan puak nabi palsu adalah permulaaan rentetan Abu Bakar dilantik menjadi khalifah. Peperangan ini dikenali sebagai Perang Ridda.

PERANG RIDDA

Perang ini diketuai oleh Abu Bakar yang bersifat kempen Abu Bakar melawan puak-puak arab yang memberontak dan mendakwa sebagai nabi. Antaranya ialah Tulayha dan Musaylimah serta Saljah.

Usamah Bin Zaid telah diarahkan oleh Abu Bakar untuk mengerahkan batalion askar untuk memulakan ekpedisi menundukkan puak-puak arab di jaziriah arab yang memberontak dan mendakwa sebagai nabi. Lokasi pertama yang menjadi destinati Usamah adalah Tabuk. Puak-puak arab di kawasan Tabuk telah mengisytiharkan perang ke atas Usamah tetapi akhirnya berjaya dikalahkan oleh Usamah. Usamah kemudian bergerak ke beberapa lokasi untuk meneruskan kemaraan tentera Islam di bawah pimpinan beliau.

Dalam masa yang sama, Kota Madinah yang menjadi pusat pemerintahan Abu Bakar pula menjadi mangsa apabila par apemberontak mengetahui bahawa hampir kebanyakan askar Madinah telah ikut bersama Usamah untuk berperang dan berkempen membersihkan bumi arab daripada pemberontak. Seorang nabi Palsu bernama Tulayha telah mengumpulkan askar untuk menyerang Madinah. Maklumat ini sampai di telinga Abu Bakar, maka tentera dikumpulkan bersama pangilma perang yang bukan calang-calang orang seperti Ali bin Abi Talib, Talha bin Ubaidullah serta Zubair Al-Awam.

Keesokan harinya Abu Bakar mengetuai askar ini dan bergerak ke tempat kubu musuh. Askar yang tidak bersedia itu diserang hendap oleh musuh dan akhirnya tentera Islam terpaks aberundur ke Madinah kembali. Askar kembali disusun oleh Abu Bakar dan keesokan harinya, dan menyerang pemberontak pada waktu malam.

Pemberontak telah berundur ke Dhu Qhissa dan Abu Bakar selepas menawan kubu pemberontak kembali ke Kota Madinah menunggu kepulangan Usama, untuk sama-sama menyerang sisa baki pemberontak sebelum mereka memenangi peperangan ini.

Kemudian beberapa siri peperangan berlaku lagi di bawah Abu Bakar untuk membersihkan bumi arab daripada nabi palsu. Antaranya ialah melawan bala 40, 000 orang tentera Musailamah al Khazab di bawah pimpinan Ikram bin Amru. Tentera Islam hampir sahaja kalah dalam pertempuran ini sebelum Khalid Al-Walid menggunakan kebijaksanaan akalnya membantu tentera Islam.

EKPEDISI MENAWAN PARSI

Selepas berjaya memenangi siri peperangan dengan para pemberontak, maka Saidina Abu Bakar mula merancang sesuatu yang lebih hebat daripada itu. Setelah sekian lama kita melihat bagaimana bangsa arab ditindas oleh dua empayar hebat di kiri dan kanan jaziriah mereka, maka inilah masanya untuk bangsa yang telah lama hidup dalam kehinaan untuk kembali menunjukkan taringnya. Lalu, Abu Bakar melihat ke arah timur kerajaannya, sebuah empayar yang telah lama menindas bangsa arab yang diangkat kemuliannya kerana Islam. Dua empayar yang hebat sedang mengelilingi bangsa arab dan ianya tidak selamat untuk Kerajaan Islam Madinah. Rom dan Parsi bila-bila masa saja boleh menghancurkan umat Islam. Maka Abu Bakar mula menyasarkan Parsi dan Syiria sebagai sasaran utama. Sempadan kerajaan Islam ini harus ditawan terlebih dahulu sebelum Kerajaan Islam di tawan.

Seorang ketua puak arab yang menduduki utara kerajaan Islam ketika itu, Muthanna bin Harithah telah menyerang dan menyerbu kota-kota di wilayah Iraq yang berada di bawah Empayar Parsi ketika itu. Askar Parsi yang cuba mengejar askar Mutahnna yang lengkap dengan kuda-kuda yang sangat laju tidak terdaya apabila Muthanna kembali menghilang ke dalam padang pasir. Beberapa kali serbuan dilakukan oleh Mutahnna sehingga mengumpul harta rampasan perang lalu kembali ke Madinah, dan menceritakan apa yang berlaku sekaligus menguatkan lagi keyakinan Abu Bakar untuk membuat ekpedisi ke Wilayah Empayar Parsi.

Namun, satu-satunya masalah bangsa arab ketika itu perasaan rendah diri yang terlalu menebal setiap kali melihat bangsa Parsi. Khalid Al-Walid, pahlawan Islam yang paling digeruni dan hebat diminta untuk mengetuai battalion tentera Islam dan mengembalikan maruah bangsa Arab yang dahulu dipijak-dipijak oleh Parsi.

18, 000 orang askar telah diberikan kepada Khalid untuk memasuki wilayah Iraq. Beberapa siri peperangan telah dihadapi oleh Khalid yang kemudiannya akan dikenang sebagai panglima perang yang dikatakan setaraf Genghis Khan dan Alexander The Great, tokoh lain dalam sejarah perang yang dikatakan tidak terkalahkan. Dan dalam masa yang yang singkat sahaja keseluruhan wilayah Iraq akhirnya jatuh ke tangan Kerajaan Islam.

SERANGAN KE ATAS ROM

Selepas kejayaan menawan Iraq, maka Abu Bakar pun mula merencanakan untuk menyerang Syria yang berada di bawah naungan empayar Rom. Terdapat dua laluan untuk ke Syria daripada Iraq. Pertama melalui Daumatul Jandal dan laluan yang lain pula melalui Mesopotamia dengan meluntasi Ar Raqqah, wlayah yang sekarang berada di dalam negara Syria.

Namun, kebijaksanaan Khalid adalah tidak mengambil dua laluan ini berdasarkan sebab pertama di mana melalui Daumatul Jandal, maka terdapat tempoh dua minggu untuk sampai ke Syria manakala melalui Ar-Raqqah, kerana askar Rom berjaga di situ. Konflik dengan askar Rom ini akan menjadi nanah kepada battalion askar Islam kerana jumlah mereka mengatasi jumlah askar Islam sebenarnya dan tentera Islam ketika memang memerlukan bantuan. Maka, Khalid telah memilih jalan pendek untuk ke Syria dengan melalui jalan pasir yang terik memancar panasnya. Masih segar tercatat bagaimana tingginya semangat para pemburu syahid sehingga sanggup tidak meminum air selama dua hari menempuh padang pasir sebelum mereka menemui sebuah oasis. Taktik yang dipilih oleh Khalid ini akhirnya membuahkan hasil apabila tentera Islam masuk ke dalam Syria dari laluan yang langsung tidak terfikir oleh askar Rom.

Sawa, Arak dan Tadmur adalah Bandar-bandar Rom di Wilayah Syria yang jatuh ke tangan Khalid ketika awal maranya tentera Islam ke dalam Empayar Rom. Selepas itu, Khalid Al-Walid membawa askarnya memasuki Damsyik melalui Uqab. Beberapa siri peperangan dengan Bandar-bandar dan kerajaan kecil yang terpaksa menjadi boneka Rom ketika itu dihadapi oleh Khalid A-Walid sehinggakan pada 30 Julai 634 Masihi, kita menyaksikan bagaimana idea dan taktikal Khalid Al-Walid berjaya memenangkan peperangan melawan 90, 000 orang askar Rom di Pertempuran Ajnadayn. Kekalahan Rom di Ajnadyn membawa kepada penawanan Damsyik di bawah tentera Islam. Selepas 30 hari pengepungan Damsyik, akhirnya tarikh 18 September 634 Masihi menyaksikan bahawa Damsyik akhirnya jatuh ke tangan orang Islam walaupun beberapa siri peperangan seperti Pertempuran Sanita A-Uqab dan Pertempuran Maraj Al-Debaj.

PEMELIHARAAN AL-QURAN

Abu Bakar merupakan penggerak kepada idea untuk memelihara Al-Quran dalam bentuk tulisan kerana sebelum ini Al-Quran hanya diingati oleh para hafiz. Namun dalam Peperangan Yamana melawan Musaylimah, para hafiz banyak yang syahid maka Umar mencadangkan kepada Abu Bakar untuk dilaksanakan pengumpulan AL-Quran dan dijadikan dalam naskah tulisan.

Abu Bakar telah melantik Zaid bin Thabit untuk mengumpulkan semua versi Al-Quran yang dinggati oleh para hafiz yang masih hidup. Zaid bin Thabit dan ahli-ahli jawatankuasa itu mengesahkan bacaan dengan membandingkan dengan orang-orang yang telah menghafal Al-Quran.

Selepas mereka berpuas hati bahawa mereka tidak terlepas mana-mana ayat atau membuat apa-apa kesilapan dalam membaca atau menulis, maka sbeuah kitab versi tulisan telah dihasilkan sebagai salah satu manuskrip tunggal dan dipersembahkan dalam bentuk buku kepada Khalifah Abu Bakr. Adalah dipercayai bahawa proses ini berlaku dalam tempoh satu tahun kematian Muhammad apabila kebanyakan sahabat beliau (sahabat) masih hidup.

KEWAFATAN ABU BAKAR

Detik 23 Ogos 634 menyaksikan antara detik yang paling menyedihkan dalam sejarah Islam di mana Abu Bakar telah jatuh sakit lalu meninggal. Dikatakan bahawa kewafatan Abu Bakar ini berpunca daripada makanan yang dibubu racun dan efeknya adalah sangat perlahan. Umar telah dipilih Abu Bakar sebagai pengganti. Kata-kata Abu Bakar didengari oleh Usman.

Sebelum kewafatan Abu Bakar, sempat juga beliau bertanya kepada Aishah berapakah kain kafan yang digunakan untuk membalut tubuh Rasulullah, maka Aishah mengatakan sebanyak tiga maka Abu Bakar mahu dalam jumlah itu.

Solat jenazah Abu Bakar telah diimamkan oleh Umar dan jenazah Abu Bakar telah ditanam di sebelah Nabi Muhammad S.A.W.


Mahasiswa Suka Membaca: Kenapa Kena Baca Buku Setiap Hari?

“Berapa buah buku yang kau baca setahun?”

Soalan ini saya tanyakan kepada rakan sebilik dulu.

Dan, soalan tersebut dibalas dengan jawapan yang…. Pelik.

“Eh. Penting ke baca buku?”

Pelik kan? Sekurang-kurangnya pada saya. Tapi tak pelik pada majoriti rakan sekeliling.

Bagi mereka tak penting pun baca buku hari-hari. Mereka pun tak tahu apa bagusnya baca buku.

“Baik baca Al-Quran!”

Ya, betul. Tapi jangan tak tahu. Tafsir Al-Quran yang ulama tulis pun kena baca kat buku lain tau. Kalau dok baca Al-Quran je bila nak faham isi Al-Quran.

Betul?

Jadi, dalam artikel ini, saya cuba kupas secara ringkas – kenapa tabiat membaca setiap hari penting terutamanya bagi mahasiswa.

Sebelum kita pergi lebih jauh, dengar dulu apa orang nombor dua terkaya di dunia ni cakap:

“I read and think. So I do more reading and thinking, and make less impulse decisions than most people in business.” – Warren Buffet.

Dengan membaca buku dapat membantu dia buat keputusan yang tepat dalam pelaburan.

Bagi seorang pelabur, buat keputusan yang betul dalam pelaburan adalah penting bagi mengelakkan kerugian besar.

Setiap hari, ada saja masalah baru yang mereka hadapi.

Mereka perlu buat banyak keputusan penting yang melibatkan duit dengan nilai jutaan ringgit.

Bagi kita mahasiswa, mungkin keputusan-keputusan yang kita buat tidaklah ‘semahal’ itu. Hanya sekadar menyelesaikan masalah-masalah harian saja.

Tetapi, kalau kita dapat buat keputusan yang betul macamana nak selesaikan masalah-masalah tersebut, ia akan beri kesan yang besar dalam hidup kita.

Bagaimana membaca boleh bantu kita buat keputusan betul dan selesaikan masalah yang kita hadapi?

Kalau anda ada masalah bangun awal pagi setiap hari, baca buku The Power of Habit tulisan Charles Duhigg. Buku tersebut terangkan bagaimana tabiat manusia berfungsi dan bagaimana mahu bina tabiat baik yang baru.

Kalau anda ada masalah susah fokus dalam kelas, baca buku Focus tulisan Daniel Goleman. Buku tersebut perincikan mengenai apa yang mengganggu fokus kita dan bagaimana untuk tingkatkan tahap fokus.

Kalau anda ada masalah suka bertangguh buat kerja, baca buku Predictably Irrational tulisan Dan Ariely.

Oh, buku ini takda la sangat cerita pasal tabiat bertangguh. Tapi, saya dapat idea untuk buang sikap bertangguh daripada buku ini.

Bayangkan kalau saya tak baca buku-buku tadi, mungkin sampai sekarang saya akan hadapi masalah yang sama.

Jadi, dengan membaca buku-buku tersebut membantu saya buat keputusan yang betul untuk selesaikan masalah yang saya hadapi.

Pesan Warren Buffet lagi:

“Read 500 pages like this every day. That’s how knowledge works. It builds up, like compound interest. All of you can do it, but I guarantee not many of you will do it.”

Apa yang kita belajar dalam kuliah tidak cukup untuk membina pengetahuan yang kukuh.

Silibus yang dirangka oleh universiti sangat terhad sedangkan ilmu pengetahuan yang ada sangat luas.

Curiousity kita tak boleh disuap hanya dengan duduk dan melangut dalam dewan kuliah.

Kita perlu ke dunia luar untuk tahu apa yang kita tak tahu.

Dan buku adalah ‘dunia luar’ yang wajib kita terokai.

Di luar sana, sudah ada manusia yang DAH pun lalui apa yang akan kita lalui dalam hidup.

Mereka dah pun tahu apa yang belum kita tahu.

Tinggal lagi usaha kita untuk buka buku yang mereka tulis, baca dan fahamkan setiap isi.

Membaca setiap hari menunjukkan minat kita yang sangat jelas untuk sentiasa belajar sampai mati.

Apa yang kita tahu akan berkembang.

Dengan apa yang kita tahu itu akan beri manfaat kepada diri.

Kemudian, sampaikan apa yang kita tahu kepada orang lain supaya ilmu-ilmu tersebut bermanfaat pula kepada mereka.

“Youtube je la. Kan senang.”

Untuk permulaan, tak ada masalah kalau nak belajar skil-skil praktikal guna Youtube dan Google.

Biasanya dia akan bagitahu langkah demi langkah terus mudah kita ikut.

Tapi, kalau kita betul-betul nak mahir dengan apa yang kita buat, tak cukup tahu teknik-teknik mudah macam tu.

Kita perlu tahu apa strategi di sebalik langkah-langkah tersebut. Kita perlu tahu kenapa kita buat apa yang kita buat dan untuk capai apa.

Penulis buku biasanya dah pun padatkan isi buku dengan segala strategi dan prinsip yang perlu kita faham untuk kuasai kemahiran tersebut.

Ini bukan tentang berapa banyak yang kita baca…

Ini tentang tabiat membaca dan kualiti bahan bacaan kita.

Konsisten baca setiap hari.

Fahamkan apa yang kita baca.

Kalau tak faham, berhenti sekejap, ulang baca sampai faham.

Jangan mengharap baca hari ini, esok terus pandai.

Pandai tak datang dengan hanya baca sekali tapi dengan membaca setiap hari dan konsisten!

Biasalah…

Student kan. Kadang-kadang makan hari-hari pun tak cukup. Harapkan meggi je la buat alas perut.

Tapi betul ke tak ada duit?

Ke kita habiskan duit untuk belanja benda tak perlu?

Rokok?

Motor?

Awek?

Bandingkan dengan buku yang buat kita pandai, mana lagi berbaloi?

Kalau betul-betul tak ada duit sekali pun bukan alasan untuk tak membaca.

Jangan lupa. Kita ada perpustakaan yang sediakan beribu-ribu buku. Pinjam dan baca kat bilik. Lepas dua minggu pulang balik.

Bak kata orang-orang tua – nak seribu daya, tak nak seribu dalih.

Kan?

Artikel ditulis oleh Halim Sallehuddin untuk The Patriots.


Ke Arah Sistem Sekolah Satu Aliran

Jika sekolah vernakular dibenarkan, maka saya berpendapat bahawa ianya adalah SANGAT TIDAK ADIL DI MALAYISA. Di Malaysia bukan sahaja mempunyai rakyat Cina atau India, tetapi bangsa lain juga ada.

Di manakah keadilan itu sekiranya bangsa lain perlu disumbat ke dalam sekolah kebangsaan, tetapi beberapa bangsa minoriti mempunyai keistimewaan mereka? Cadangan saya jika mahu mengekalkan sekolah vernakular, maka harus dibenarkan juga sekolah aliran Melayu, Bugis, Banjar, Acheh, Jawa, Mandaling, Batak (sekadar rumpun Melayu yang saya sebut).

Itu belum masuk suku-suku bumiputra yang lain selain daripada rumpun Melayu. Itu belum masuk bangsa seperti peranakan Portugis, Cina dan India, bukankah mereka ini lebih layak kerana mereka sendiri telah disahkan sebagai pribumi atau sedang dalam pertimbangan ke arah status pribumi di Malaysia. Di manakah hak bangsa-bangsa lain yang dinafikan?

Masalah-masalah perkauman di Malaysia sebenarnya bermula daripada sekolah itu sendiri. Anda jangkakan mereka akan bersatu tatkala ketika kecil lagi mereka dipisahkan? Tidak… dan wujudnya persepsi-persepsi negatif yang bermain di kalangan mereka mengenai bangsa-bangsa lain selain mereka.

Dan sekolah satu aliran adalah permulaan untuk kepada penghapusan segala sifat perkauman yang menebal dalam diri rakyat Malaysia. Ianya adalah permulaan kepada asimilasi secara semula jadi.

Saya percaya perubahan bukan harus dilakukan serentak dan sekaligus, tetapi bermula perlahan-lahan. Antara langkah pertama kita mahu berubah ke arah kesatuan, adalah dengan penghapusan sekolah vernakular.

Kata kunci kepada masalah ini ialah AKAR UMBI. Akar umbi yang patut dimulakan adalah anak-anak kita. Kita satukan mereka di bawah satu bumbung, daripada pisahkan mereka pada hari ini. Bagaimana anda jangkakan kesatuan akan berjaya, bilamana pada kecil lagi anda sudah ajarkan anak-anak anda untuk saling menjauhi?

Melentur buluh biarlah daripada rebungnya. Kata orang, pada waktu seperti ini, mereka masih belum mengenali mengenai warna kulit, identiti diri dan tidak mengambil pusing mengenai perbezaan agama. Maka, pada waktu seperti inilah, kesatuan itu harus dilentur dengan harapan mereka membesar tanpa memandang perbezaan antara mereka.

Aneh, pada asas seperti ini pun masih belum mampu direalisasikan, maka mereka berani berbicara mengenai bangsa Malaysia, atau Malaysian Malaysia. Bahkan mereka sudah berani beretorik mendabik dada mengatakan bahawa diri mereka ialah seorang rakyat Malaysia, bukannya bangsa sekian-sekian walhal pada akar permasalahan ini, sekolah vernakular masih belum dihapuskan.

Saya tidak nampak bagaimana kita mampu menghapuskan parti-parti berasaskan perkauman adalah sebagai langkah permulaan untuk menghapuskan sentimen perkauman di Malaysia. Kerana perubahan bukan dilakukan dari atas ke bawah, tetapi dari bawah ke atas. Dan itulah yang dilakukan oleh Rasulullah ketika menyebarkan Islam. Kekuatan Rasullulah adalah dari akar umbi. Rasulullah pergi ke akar umbi, bukan mencuba untuk merubah mereka yang bersemayam di atas bumbung.

Jangan salah faham… penghapusan ini bukan semata-mata penghapusan sistem pendidikan Cina atau India. Kita terapkan kepada mereka dan kekalkan pembelajaran bahasa ibunda mereka seperti mana di sekolah menengah kebangsaan.

Kepentingan dalam sekolah satu aliran ini ialah menggalakkan integerasi antara bangsa di Malaysia, atau lebih baik asimilasi yang berlaku seperti mana di Indonesia, Thailand, US dan banyak negara. Bahkan ia juga menggalakkan mereka mengenali budaya antara satu sama lain, dan bukannya menghapuskan elemen kebudayaan Cina atau India itu sendiri.


Apakah Tanggungjawab Ibu Bapa Jika Anak Mereka Demam?

Anak jika demam, banyak perkara yang perlu dirisaukan antaranya potensi mendapat sawan yang boleh merencatkan perkembangan otak anak jika tiada rawatan awal diambil. Demam bermaksud satu keadaan dimana suhu badan melebihi 37°c sama ada disebabkan oleh jangkitan kuman atau virus. Demam merupakan reaksi semula jadi badan.

Bahagian otak yang disebut hypotalamus atau hipotalamus dalam Bahasa Melayu, berfungsi untuk mengawal suhu tubuh kita. Saat tubuh menghadapi penyakit atau virus tertentu, maka hipotalamus akan meningkatkan suhu tubuh untuk menambah kemampuan sistem pertahanan tubuh dalam memerangi infeksi.

Suhu badan normal : 36°c – 37.4°c

Demam ringan: 37.5°c – 38.4°c

Demam biasa: 38.4°c – 39.9°c

Demam tinggi: 40°c – 41.4°c

Apakah penyebab demam yang terjadi pada kanak-kanak:

✅ Batuk dan selsema disebabkan jangkitan kuman atau virus.
✅ Jangkitan tekak atau telinga
✅ Jangkitan pada paru-paru
✅ Jangkitan pada salur kencing
✅Radang otak
✅Demam denggi
✅Demam campak

Kadang kala suhu badan kanak-kanak juga boleh meningkat walaupun tanpa sebarang penyakit contohnya selepas mendapat suntikan immunisasi atau dipakaikan terlalu banyak pakaian dan balutan selimut terutama bagi bayi yang kecil.

Suhu badan juga boleh meningkat apabila bayi mula ”tumbuh gigi ” tetapi selalunya tidak melebihi 37.5°C.

Demam biasanya boleh ditangani tanpa ubat-ubatan, ibu bapa dinasihatkan membawa anak-anak berjumpa doktor untuk menjalani pemeriksaan sekiranya:

○ Demam mencapai 38°C atau lebih bagi bayi berumur kurang daripada 3 bulan

○ Demam mencapai 39°C atau lebih bagi bayi berumur 3 bulan sehingga 6 bulan

○ Demam dan mempunyai tanda- tanda penyakit yang lain bagi bayi dan kanak – kanak berusia 6 bulan ke atas

Demam yang disebabkan penyakit berbahaya jarang berlaku tetapi tanda- tandanya hendaklah diketahui agar keadaan anak dapat dipantau dan sekiranya terdapat tanda-tanda itu, anak tersebut dapat menerima rawatan awal tanpa berlengah. Antara tanda tanda yang mungkin menandakan jangkitan atau keadaan yang lebih serius termasuklah;

□ Perubahan dalam kelakuan seperti menangis tanpa henti atau dengan suara yang nyaring dan sukar untuk ‘dipujuk’, tidak memberi tindak balas yang biasanya diberikan apabila berinteraksi

□ Kurang aktif atau terlalu banyak tidur daripada kebiasaannya

□ Sawan

□ Kurang minum dan kurang kencing daripada kebiasaanya (minum adalah lebih penting daripada selera makan)

□ Muntah atau cirit birit yang berterusan

□ Demam yang sangat tinggi tetapi tangan dan kaki kesejukkan atau kebiru – biruan

□ Perubahan warna kulit atau kelihatan ‘berpetak-petak’ (mottling)
Terdapat ruam yang berwarna merah pekat / keungguan pada kulit badan

□ Bernafas dengan laju atau kesukaran untuk bernafas

□ Bengkak pada sendi-sendi

□ Demam yang berpanjangan

□ Demam dan tinggal di kawasan wabak denggi

Walaubagaimanapun, anak anak patut dibawa berjumpa doktor sekiranya ibubapa merasa risau tentang keadaan anak.
Tetapi, rawatan awal untuk demam boleh dilakukan oleh ibubapa antaranya;

✔ Lakukan mandi berjelum terutama di bahagian kepala, sela paha dan ketiak.

✔Pastikan anak anda mendapat jumlah air dalam badan yang mencukupi sama ada dalam bentuk susu bagi bayi atau air kosong, jus buah-buahan dan sebagainya bagi kanak – kanak yang lebih besar.

✔Kenakan pakaian yang tidak tebal agar anak anda berasa selesa.

✔Bagi demam yang disebabkan oleh jangkitan yang tidak serius, rawatan berbentuk ubat Paracetamol boleh diberikan.(Walaubagaimanapun penggunaan ubatan adalah atas nasihat doktor kerana ubatan perlu diberikan mengikut dos yang betul bersesuaian dengan berat badan kanak-kanak)

Peringatan

Ibu bapa digalakkan menyimpan ‘thermometer‘ atau alat penyukat suhu badan yang boleh didapati di farmasi-farmasi berdaftar bagi tujuan menyukat suhu anak-anak selain menilai keberkesanan rawatan awal yang telah diberikan.

Jangan ambil suhu bayi sejurus selepas dimandikan atau dijelum dan juga jika dibedung atau diselimutkan untuk jangka masa yang agak panjang kerana bayi anda sudahpun dalam keadaan hangat, ini boleh menjejaskan bacaan. Tunggulah sekurang-kurang 15 minit sebelum mengambil bacaan suhunya.

Tidak semua jangkitan yang menyebabkan demam perlu dirawat dengan antibiotik.

Jangan gunakan air sejuk atau ais . Hal ini demikian kerana air sejuk dan ais akan menyebabkan badan menggigil, dan badan akan memberitahu otak, bahawa badan kesejukan. Otak akan bertindakbalas dengan meninggikan suhu lagi, dan demam akan menjadi lebih tinggi.

Sebagai ahli keluarga atau ibu dan bapa, kita perlu mempunyai sedikit pengetahuan tentang demam anak-anak agar kita tidak menyalah guna unit kecemasan apabila anak demam.

Nur Nabiila Masfuzah Binti Abdullah
Jururawat Terlatih


Kes Aneh Kim Whim: Wanita Yang Terpadam

6 Oktober 1962, seorang kanak kanak perempuan yang berumur 9 tahun sedang dikejarkan ke hospital dengan cemas. Dia mengalami sesak nafas, batuk dan demam yang sangat teruk. Setibanya di hospital, paramedik cuba untuk memberikan rawatan awal untuk menstabilkan keadaan anak gadis ini.

Hasil rawatan awal menunjukkan kanak kanak ini menghidapi jangkitan bakteria Staphylococcus aureus. Namun, bukan di situ penamat diagnosis penyakit yang dihidapi kanak kanak ini (yang baru mencecah tinggi 132cm). Kaji selidik terhadap darahnya menunjukkan sel darah putihnya berada pada tahap jauh di bawah paras normal.

Hal ini membuatkan kanak kanak ini terdedah kepada jangkitan, kerana sistem imun badan tidak mampu untuk melawan pathogen. Penghasilan sel darah putih tidak berjalan lancar seperti normal. Ini merupakan kes pertama bagi penyakit myelokathexis; penyakit yang mana paras sel darah putih di dalam aliran darah kurang daripada paras normal sejak lahir. Punca penyakit diklasifikasikan sebagai idiopatik; iaitu tidak mempunyai punca yang jelas.

Pagi 2014,

seorang wanita bernama Kim Whim mengejutkan 2 anak perempuannya, masing masing berumur 23 dan 21 tahun. Kim Whim nekad dengan keputusan yang telah dibuatnya. Dia harus bergerak cepat. Temu janji telah dibuat.

Setelah mereka semua bersiap sedia, Kim Whim memandu dan membawa anak anaknya ke National Institute of Health (NIH). Ketibaan mereka disambut beberapa pegawai bertugas dan membawa mereka terus ke makmal NIH.

Kim Whim telah membuat temu janji untuk meminta saintis saintis di NIH untuk memeriksa dia dan kedua dua anaknya. Kedua dua anaknya menghidap penyakit yang membuatkan kulit mereka ditumbuhi ketumbuhan. Hasil ujian lanjut menunjukkan mereka mempunyai keadaan panleukopenia dan hypogammaglobulinemia (kekurangan kesemua jenis gamma globulin, termasuk antibodi yang bertanggungjawab dalam sistem imun). Simptom ini merupakan simptom penyakit WHIM (warts, hypogammaglobulinemia, immunodeficiency dan myelokathexis).

Kedua dua anak Kim mempunyai simptom sama yang pernah berlaku kepada kanak kanak berumur 9 tahun pada 1962. Kejadian ini tidaklah sesuatu yang pelik, kerana hasil soal selidik selanjutnya mendapati bahawa Kim merupakan kanak kanak daripada kes tahun 1962 itu. Namun, apa yang peliknya ialah, Kim langsung tidak menunjukkan walau satu pun tanda tanda ataupun simptom simptom yang jelas tentang penyakit yang pernah dihidapinya. Malah, mengikut keterangan Kim, dia sudah sembuh untuk tempoh masa selama 20 tahun.

Hal ini merupakan sesuatu yang sangat pelik, kerana adalah agak mustahil untuk penyakit misteri ini hilang begitu sahaja. Malah ia merupakan penyakit yang diwarisi. Adakah Kim mempunyai saka dan benda itu diwariskan kepada anak anaknya?

NIH akhirnya mengambil keputusan untuk menghapuskan Kim dan memadam beliau daripada kehidupan masyarakat atas kerana kebimbangan NIH bahawa berkemungkinan besar Kim merupakan seorang alien.

Okay, okay maaf. Daripada bahagian saka itu cerita ini sudah lari sebenarnya. Izinkan saya bergurau sebentar ya. Tetapi kehairanan saintis NIH terhadap keadaan terkini Kim memang tiada keraguan keatasnya. Kerana untuk penyakit WHIM sembuh begitu sahaja, bukanlah satu perkara yang mudah untuk diterima para pengkaji yang telah lama berkecimpung dalam kajian penyakit WHIM.

Sebelum saya meneruskan cerita ini, adalah penting (rasanya) untuk saya menjelaskan sesuatu fakta yang saya sengaja sembunyikan untuk menyedapkan cerita. Nama sebenar Kim Whim di dalam cerita ini tidak pernah diketahui, kerana di dalam jurnal dan laporan kajian semua merujuk Kim sebagai pesakit WHIM-09. Namun Jennifer Doudna di dalam bukunya yang bertajuk “A Crack In Creation” merujuk kepada pesakit ini dengan nama Kim. Jadi untuk memudahkan cerita saya mengambil keputusan untuk mengikut jejak langkah Doudna untuk mengekalkan nama Kim, ditambah dengan nama penyakit sebagai nama akhir watak ini.

Okay sambung cerita. Kim yang kini berumur 58 tahun menyatakan bahawa beliau sudah bebas daripada penyakit WHIM selama 20 tahun. Ini bermakna penyakit Kim sudah sembuh sejak beliau berumur 38 tahun.

Tidak seperti tahun 1962, kini, penyakit ini dinamakan WHIM dan tidak lagi dikategorikan sebagai idiopatik. Hal ini demikian kerana punca penyakit ini dapat ditentukan terhasil daripada mutasi keatas beberapa gen. Namun, mutasi terhadap gen CXCR4 merupakan faktor utama yang menyumbang kepada kejadian penyakit WHIM. Ketumbuhan tersebut terhasil daripada jangkitan virus papilloma manusia (HPV).

Saintis saintis di NIH mengambil sampel sel daripada badan Kim dan menjalankan pembacaan genom terhadapnya. Hasil bacaan genom Kim menunjukkan satu kejadian yang lebih pelik daripada fakta bahawa Kim telah sembuh. Mutasi kepada gen CXCR4 masih lagi wujud dalam sel somatik Kim, namun, gen CXCR4 yang termutasi dalam sel darah putih Kim TELAH HILANG! Ia seakan akan dipadam daripada kewujudan.

Kim merupakan contoh mozaik genetik, yang mana sesuatu hidupan mempunyai 2 ataupun lebih jenis genotype dalam satu organisme. Ini bermakna terdapat 2 atau lebih genom yang berbeza di dalam satu individu.

Kim menyatakan dia pernah melalui beberapa pembedahan dan mendapat dermaan darah. Jadi berbekalkan data ini saintis saintis di NIH cuba mencari petunjuk kemungkinan kimera allogeneik telah berlaku. Keadaan kimera allogeneik berlaku apabila terdapatnya perpindahan DNA secara melintang daripada satu individu/organisme kepada individu/organisme yang lain. Sel yang mendapat dermaan DNA ini ditermakan sebagai kimera kerana mempunyai sebahagian DNA daripada individu lain.

Namun, tiada tanda tanda darah Kim melalui proses pembentukan kimera allogeneik. Ini membuatkan pencarian penerangan bagaimana penyakit Kim boleh sembuh secara tiba tiba menemui jalan buntu. Walaupun begitu, saintis di NIH tidak berputus asa dan merangka langkah kajian seterusnya.

Saintis NIH menjalankan kajian sitogenetik terhadap sel sumsum tulang Kim. Mereka mendapati bahawa kromosom nombor 2 mempunyai kromatid yang jauh lebih pendek daripada homolognya. Timbul pula persoalan di manakah perginya kromosom yang hilang ini?

Saintis saintis di NIH berpendapat bahawa Kim telah mengalami proses kromothripsis, proses yang mana berlakunya pemadaman gen dan menyusunan semula gen dalam sesebuah kromosom dalam satu masa yang singkat. Proses kromothripsis ini sebenarnya proses yang baru ditemukan pada tahun 2011. Kebiasaannya, kromothripsis akan menyebabkan pelbagai masalah dan menghasilkan kanser. Logiklah, jikalau sebahagian besar kod pengaturcaraan sesuatu perisian dipadam dan dirombak semula, sudah tentu perisian tersebut tidak akan berfungsi dengan baik, malah lebih mendatangkan masalah yang tidak diingini.

Namun itu bukan apa yang berlaku kepada Kim. Hasil pemadaman besar besaran terhadap kromosom nombor 2 dan penyusunan semula gen dalam kromosom tersebut menyembuhkan Kim daripada penyakit WHIM. Hal ini sangat memeranjatkan para saintis, kerana kromothripsis berlaku dengan cara yang mendatangkan kesembuhan, bukan menghasilkan masalah. Malah, bagaimana Kim masih hidup dengan pemadaman sebahagian besar gen dalam kromosom nombor 2? Sebanyak 164 gen pada kromosom nombor 2 terpadam hasil proses kromothripsis. Walaupun hanya kehilangan satu gen mampu mendatangkan pelbagai jenis penyakit, ini lagikan kehilangan 164 gen.

Kim memenangi kesemua loteri takdir apabila penyakit WHIM disembuhkan dengan cara ini. Loteri pertama, kromothripsis berlaku dan memadam gen CXCR4 yang termutasi. Kedua, ia perlu berlaku dengan hasil di mana tidak ada gen lain yang penting terhadap badan terganggu oleh pemadaman tersebut (hanya berlaku pada sel darah putih, dan tidak melibatkan gen gen yang penting;terutamanya dalam kelangsungan sel darah putih). Loteri ketiga, kromothripsis berlaku kepada sel tunjang hematopoietik.

Loteri ketiga ini sangat penting kerana proses inilah yang menjadi penjelasan utama bagaimana Kim dapat sembuh daripada penyakit WHIM. Jika kromothripsis CXCR4 termutasi berlaku pada sel darah putih biasa, hanya sel darah putih tersebut yang bebas penyakit WHIM. Dan setelah sel darah putih itu mati, tiada perubahan lanjut berlaku terhadap status penyakit WHIM Kim. Kim akan masih menghidap penyakit ini.

Namun, kromothripsis yang berlaku terhadap sel tunjang hematopoietik membuatkan setiap sel darah putih yang terhasil daripadanya juga bebas mutasi tersebut. Akhirnya melalui pemilihan semulajadi, sel tunjang hematopoietik memulihkan kembali populasi sel darah putih yang tidak mempunyai gen CXCR4. Namun sel limfosit Kim masih mempunyai gen heterozygous CXCR4. Keturunan sel myeloid Kim sembuh, namun keturunan sel lymphoid masih mempunyai gen CXCR4.

Keadaan kesihatan Kim satu kejadian yang ajaib. Kim mempunyai leukositosis dengan bilangan neutrofil dan monosit yang agak tinggi (2 kali paras normal). Tetapi keadan ini agak ringan dan tidak menjejaskan kesihatan Kim.

Kini, saintis saintis NIH cuba untuk meniru kromothripsis yang berlaku pada Kim untuk diaplikasikan dalam terapi gen. Proses terapi gen kromothripsis ini berpotensi untuk merawat penyakit genetik seperti WHIM, dan penyakit kanser. Kim menjadi bukti hidup proses kromothripsis ini mampu merawat dan menyembuhkan penyakit.

WHIM-09, wanita yang terpadam sebahagian besar kromosomnya, masih hidup sihat hingga sekarang.

Kejadian mutasi, perubahan kepada genetik sesebuah organisme merupakan satu proses yang kelihatan rawak. Tetapi sebagai seorang muslim, kepercayaan kepada tuhan yang “omnipotent” atau serba berkebolehan, sudah tentu hal seperti ini tidak terkecuali daripada bidang kawalanNya.

Atheis seringkali menggunakan mutasi sebagai mekanisme dadu yang mengatur kebarangkalian kejadian organisme biologi. Dan mengatakan mutasi merupakan dalang “the blind watchmaker”. Namun, pada fahaman saya, mutasi merupakan mekanisme yang dicipta tuhan untuk membenarkan organisme beradaptasi dan berubah mengikut ketentuannya. Kebarangkalian itu ada, namun jalan yang pasti telah ditetapkan tuhan. Setiap percaturan adalah hasil jalan yang ditentukan tuhan.

Evolution is there, but it’s certainly is not blind, because the path it takes was determine by volitious God, Allah

Rujukan:

McDermott, D., Gao, J., Liu, Q., Siwicki, M., Martens, C., Jacobs, P., Velez, D., Yim, E., Bryke, C., Hsu, N., Dai, Z., Marquesen, M., Stregevsky, E., Kwatemaa, N., Theobald, N., Long Priel, D., Pittaluga, S., Raffeld, M., Calvo, K., Maric, I., Desmond, R., Holmes, K., Kuhns, D., Balabanian, K., Bachelerie, F., Porcella, S., Malech, H. and Murphy, P. (2015). Chromothriptic Cure of WHIM Syndrome. Cell, 160(4), pp.686-699.

Krill, C., Smith, H. and Mauer, A. (1964). Chronic Idiopathic Granulocytopenia. New England Journal of Medicine, 270(19), pp.973-979.

Stephens, P., Greenman, C., Fu, B., Yang, F., Bignell, G., Mudie, L., Pleasance, E., Lau, K., Beare, D., Stebbings, L., McLaren, S., Lin, M., McBride, D., Varela, I., Nik-Zainal, S., Leroy, C., Jia, M., Menzies, A., Butler, A., Teague, J., Quail, M., Burton, J., Swerdlow, H., Carter, N., Morsberger, L., Iacobuzio-Donahue, C., Follows, G., Green, A., Flanagan, A., Stratton, M., Futreal, P. and Campbell, P. (2011). Massive Genomic Rearrangement Acquired in a Single Catastrophic Event during Cancer Development. Cell, 144(1), pp.27-40.

Themeli, M., Waterhouse, M., Finke, J. and Spyridonidis, A. (2011). DNA chimerism and its consequences after allogeneic hematopoietic cell transplantation. Chimerism, 2(1), pp.25-28.

Caruz, A., Samsom, M., Alonso, J., Alcami, J., Baleux, F., Virelizier, J., Parmentier, M. and Arenzana-Seisdedos, F. (1998). Genomic organization and promoter characterization of human CXCR4 gene1. FEBS Letters, 426(2), pp.271-278.


Macam Mana Godzilla vs Kong Buat Untung?

Industri perfileman sangat bergantung pada pawagam untuk menjana keuntungan. Tanpa pawagam, macam mana mereka nak jual filem?

Memang dari dulu, banyak platform menawarkan perkhidmatna bayar-dan-tonton (PPV) Macam contohnya, WWE menjual hak siaran tetapi penonton di rumah masih perlu bayar untuk Wre.stlemania misalnya.

Tetapi konsep PPV tidak praktikal untuk perfileman. Pertama sekali, persaingan dalam kalangan industri Amerika Syarikat sendiri sudah sudah dahsyat… belum bercampur dengan British, China, Korea dan industri tempatan.

Kedua pula, PPV tidak memberikan “feel” kesan visual dan bunyi. Dan ketiga (yang paling utama), bukan semua negara boleh tayang PPV.

Jadi pawagamlah jawapannya. Kena pandai tarik penonton saja. Watak perlu padu. Jalan cerita kena relevan. Aksi pula mesti logik dan merambangkan mata.

Tambah ramai ingin “melepas” (escapism) daripada belenggu harian.

Masuk pawagam dengan tek.anan… dua jam kemudian, keluar dengan perasaan diganti keterujaan filem.

Cuma pengeluar filem perlu berhati-hati: terlalu lama, orang boleh bosan; terlalu pendek, orang meluat. Tarik panjang sangat pun orang menyampah.

Kalau menjadi, dapatlah The Lord of the Rings. Kalau entah apa-apa, tengok saja Terminator. Daripada abang Arnold, sampai pakcik Arnold, sampai atuk Arnold… jalan cerita pun gila jadinya.

Industri Pawagam Dalam Pand.emik

COVID-19 telah menjejaskan industri pawagam dengan impak membµnµh. Banyak pengusaha pawagam terpaksa memeluk tubuh dalam kerisauan jika terpaksa gulung tikar.

Ada yang sudah menutup pintu buat selamanya. Impak terhadap pawagam turut mengganggu pengeluar filem.

Boleh rujuk The Eight Hundred sebagai contoh utama. Filem ini mengisahkan tentang ser.angan Jepun di Shanghai dalam bahasa Mandarin. Rotten Tomatoes memberi penarafan 86 peratus. Filem The Eight Hundred mencatatkan rekod kutipan, iaitu sebanyak AS$472.6 juta sahaja.

Kejayaan The Eight Hundred bermakna buat kali pertama (sejak 2007): tiada filem mendapat AS$1 bilion. Bayangkan… 13 tahun secara konsisten, banyak filem pec.ah panggung dan mengutip AS$1 bilion hingga AS$2 bilion.

Ini juga kali pertama filem luar Amerika mendapat kutipan tertinggi… bukan kerana filem-filem Barat rugi, tetapi sebenarnya terpaksa ditangguhkan berkali-kali.

2020 adalah tahun yang gelap untuk industri perfileman. Teruk lagi membosankan. Belenggu COVID-19 berterusan hingga hari ini. Jadi Disney dan Marvel Studios misalnya membuat keputusan.

Edarkan saja Black Widow dalam pawagam pada 9 Julai 2021… tetapi pada masa yang sama, edar juga dalam Disney+ khas untuk Premier Access. Sesiapa berminat boleh tengok di rumah tetapi kena bayar AS$30 (Rubin, 2021).

Strategi ini mungkin berkesan, kerana Marvel mempunyai jumlah peminat yang besar. Mereka ini sanggup mengeluarkan wang demi Marvel. DC pun begitu, dengan jemaah peminat yang berjaya mendapat Justice League versi Zack Snyder melalui siri kempen bertahun.

Sudahlah berjaya, mereka menyal.ahgunakan kuasa ini untuk tuntutan kedua pula. Sengaja mereka memberi review 1-bintang pada filem besar Warner Bros. yang lain. Kenapa? Sebab Warner Bros. enggan menyambung Justice League Zack Snyder dengan sekuel-sekuel sepatutnya (Hood, 2021).

Eksperimen Godzilla v Kong

Filem yang menjadi mangsa penyokong Zack Snyder ialah Godzilla vs Kong. Karya ini mempunyai pengaruh besar. Satu Godzilla yang sudah mempunyai dua filem Hollywood (patutnya tiga, tapi Godzilla 1998 dibenci penyokong francais).

King Kong pula lebih berjaya dengan sentuhan Peter Jackson (2005) dan Kong: Skull Island (2017).

Godzilla vs Kong ialah sambungan pada Godzilla (2014), Godzilla: King of the Monsters (2019) dan Kong: Skull Island. Ketiga-tiga filem pendahulu ini dipegang Legendary Pictures (dan Tencent Pictures).

Tetapi COVID-19 membawa dugaan besar terhadap Godzilla vs Kong. Warner Bros. mesti mendapat AS$330 juta untuk balik modal… selebihnya baru dikira untung.

Warner Bros. tidak bergantung pada pawagam semata-mata. Mereka menunggang kuasa penstriman (streaming), siap dipinang Netflix dengan mahar AS$200-250 juta (Rubin & Lang, 2020).

WarnerMedia menolak tawaran ini, kerana lebih suka pada HBO Max yang dilanggan dengan AS$15 sebulan. Dan HBO Max pula tidak menggunakan kaedah Disney+.

Semua pelanggan HBO Max boleh menonton Godzilla vs Kong tanpa sebarang kos. Inilah masalahnya: kerana bukan semua penduduk di luar Amerika Syarikat boleh menonton Godzilla vs Kong.

Pencapaian Godzilla vs Kong

Godzilla vs Kong menjadi eksperimen Warner Bros. untuk menguji kebolehpasaran filem dalam COVID-19. Modal yang dikeluarkan mencecah AS$330 juta.

Sehingga 14 April 2021, mereka berjaya mengutip AS$358.6 juta. Ini bermakna filem ini sudah menjana keuntungan yang kukuh kerana kerjasama HBO Max.

Tidak pasti berapa banyak Warner Bros. kutip daripada HBO Max… tetapi kalau selamba menolak tawaran Netflix, tentu sekali jumlahnya banyak. Kerana Godzilla vs Kong mendapat 3.6 juta tontotan di HBO Max sahaja.

Kalau benar-benar berjaya, Warner Bros. mesti akan mengembangkan Monsterverse ini dengan kaiju-kaiju lain.

Kempen #ContinueTheMonsterVerse sedang hangat berjalan di Twitter, agak-agak sama seperti #ReleaseTheSnyderC.ut. Satu benda paling jelas dalam Godzilla vs Kong – aksinya tidak terlalu gelap.

Godzilla kerap muncul, bukan macam Godzilla (2014). Kong pula mempunyai kualiti tersendiri. Semua elemen jauh lebih baik untuk dibandingkan dengan dua filem Godzilla yang mendahuluinya.

Walaupun dihimpit COVID-19, Warner Bros. memberanikan diri kerana ramai mendahagakan hiburan baru. Eksperimen mereka ada risi.ko sendiri… tetapi akhirnya, ia membuahkan hasil.

RUJUKAN:

Hood, C. (2021, Mac 28). Godzilla vs Kong Gets Review (ditapiskan) by Snyderverse Fans Angry with WB. Screen Rant.

Rubin, R. (2021, Mac 23). ‘Black Widow’, ‘Cruella’ to Debut on Disney+ and in Theaters as Disney Shifts Dates for Seven Films. Variety.

Rubin, R., & Lang, B. (2020, Disember 7). ‘Dune’ Producer Legendary Entertainment May Sue Warner Bros. Over HBO Max Deal. Variety.


Dilema (KWSP): Antara Keperluan Mendesak Hari Ini VS Persediaan Hari Tua

Perdana Menteri baru sahaja umum kebenaran pengeluaran kali terakhir KWSP untuk masa mendesak yang berlaku kini. Kalau ikutkan fungsi KWSP adalah untuk hari tua. Sebab itulah ketika ramai mendesak untuk keluarkan simpanan KWSP ketika pandemik, kita nampak pihak KWSP masih berkeras tidak mahu membenarkan pengeluaran.

Sebabnya, pihak KWSP tidak mahu pencarum tak cukup wang untuk mengharungi sisa-sisa hidup selepas pencen. Sekurang-kurangnya masa muda kalau hilang kerja boleh lagi gunakan tulang empat kerat untuk cari kerja lain, tap kalau dah tua, tenaga pun dah tak kuat, ditambah pula dengan simpanan KWSP pun kurang, lagilah sengsara.

Ini ditambah pula dengan jangka hayat rata-rata rakyat Malaysia adalah sehingga 70 tahun (Jabatan Statistik Malaysia, 2021), dan selepas pencen kita mempunyai lebih kurang 15 tahun lagi untuk hidup. Malah, kajian KWSP pada tahun 2019 menyatakan bahawa bila kita pencen nanti sekurang-kurangnya setiap orang memerlukan RM250,000.00 untuk kelangsungan hidup sehingga akhir hayat kita (KWSP, 2019).

Itu kalau hidup hingga umur 70, kalau hidup lagi lama dengan hutang yang belum langsai, lagilah banyak wang yang diperlukan. Kita juga perlu ingat, menjelang tahun 2030, Malaysia akan menjadi negara tua (Aging Society), populasi orang tua lebih ramai dari orang muda (Berita Harian, 2019). Semua perkara ini akan memberikan beban bukan sahaja kepada Kerajaan tetapi kepada keluarga masing-masing.Tapi tulah, semua nak keluarkan KWSP, maka terpaksalah turut.

Sebab tulah bagi aku perancangan persaraan ini wajib dibuat sebaik sahaja kaki kita melangkah ke alam pekerjaan, bukan 5 tahun lagi nak pencen baru nak fikir tentang persaraan. Generasi muda (Gen Y, Z dan Millenial) yang baru kerja perlu diajar untuk asingkan awal-awal gaji mereka untuk simpanan dan pelaburan sebelum melunaskan kehendak mereka. Tapi biasalah, ada yang skeptikal tentang perkara ini. Bagi mereka, yang fikir tentang persaraan seolah-olah dah malas nak kerja, ni satu pemikiran yang perlu diperbetulkan.

Jadi apa yang kita perlu buat? Jawapannya kita perlu cari alternatif simpanan persaraan selain KWSP, yang kerja dengan Kerajaan mungkin untung sebab ada pencen, itupun belum tentu sebab mengikut Jabatan Statistik Negara, kadar inflasi negara semakin naik saban tahun pada kadar 3.2 peratus (Berita Harian, 2021).

Silap-silap duit pencen pun tak cukup nanti. Dulu, mungkin kita hanya ada KWSP sahaja, tapi sekarang lebih banyak alternatif simpanan persaraan yang ada di pasaran sana (contoh Retirement Fund, Unit trust, dll) yang memberikan pulangan lebih dari KWSP, yang penting perlu mula awal.

Jadi, syukurlah Perdana Menteri dah bagi kelulusan untuk keluarkan KWSP, cumanya terpulang kepada diri masing-masing untuk menguruskan wang tersebut Gunakan sebaik mungkin, jangan belanja kepada perkara-perkara yang membazir.

RUJUKAN:

Jabatan Statistik Malaysia. (n.d.). BAGI PENERBITAN JADUAL HAYAT RINGKAS, MALAYSIA, 2019-2021. https://www.dosm.gov.my/v1/uploads/files/5_Gallery/2_Media/4_Stats%40media/4-Press_Statement/2021/7.%20Julai/PENERBITAN%20JADUAL%20HAYAT%20RINGKAS%2C%20MALAYSIA%2C%202019-2021-COMBINE.pdf. https://www.dosm.gov.my/v1/uploads/files/5_Gallery/2_Media/4_Stats%40media/4-Press_Statement/2021/7.%20Julai/PENERBITAN%20JADUAL%20HAYAT%20RINGKAS%2C%20MALAYSIA%2C%202019-2021-COMBINE.pdf

Kumpulan Wang Simpanan Pekerja. (2019, February 13). EPF Sets New Target Of RM240,000 For Basic Savings. Just a moment… https://www.kwsp.gov.my/-/epf-sets-new-target-of-rm240-000-for-basic-savings

NAZARALY, M. Z. (2022, January 21). Inflasi negara meningkat 3.2 peratus. Sinarharian. https://www.sinarharian.com.my/article/184138/BERITA/Nasional/Inflasi-negara-meningkat-32-peratus

Artikel dikirimkan oleh K.A. untuk The Patriots.


Pertaruhan Pelik Juruterbang Punca Kemalangan Kapal Terbang

Dalam lipatan sejarah penerbangan, banyak sebab yang menjadi punca kemalangan kapal terbang. Ada disebabkan oleh kesilapan manusia dan ada juga disebabkan oleh kesilapan teknikal. Tetapi pernahkah para pembaca tahu ada satu kemalangan udara terjadi akibat pertaruhan bodoh juruterbang?

Pada 20 Oktober 1986, ia merupakan satu lagi penerbangan biasa bagi Aeroflot Penerbangan 6502. Hari itu menyaksikan penerbangan dari Sverdlovsk (kini Yekaterinburg) ke Grozny dengan penerbangan berhenti seketika di Kuybyshev (kini Samara). Penerbangan ini membawa 87 orang penumpang termasuk kanak-kanak dan tujuh orang krew.

Pada bahagian pertama penerbangan, semuanya berjalan lancar. Tetapi semuanya berubah apabila Kapten Alexander Kliuyev dan Pegawai Pertama Gennadiy Zhirnov membuat satu pertaruhan dalam kokpit. Pertaruhannya ialah dia mampu mendaratkan pesawat dengan menutup mata dan bergantung sepenuhnya kepada peralatan penerbangan.

Tidak diketahui apa yang mendorong krew menerima pertaruhan sebegitu. Sebabnya mudah, salah perkiraan boleh menyebabkan pesawat terhempas dan mengakibatkan semua orang dalam penerbangan. Penyiasat kemalangan percaya disebabkan statusnya sebagai pegawai senior dalam kalangan krew, pertaruhan tersebut tetap diteruskan di sebalik risiko keselamatan yang dinyatakan.

Semasa menghampiri landasan mendarat di Kuybyshev, Kliuyev menutup tingkap kokpit dengan langsir dan memulakan pendaratan. Di sebalik amaran daripada sistem penerbangan dan pengawal trafik udara agar membatalkan pendaratan, pertaruhan tersebut tetap diteruskan.

Sebaik saja Aeroflot 6502 mendarat, gear mendarat pesawat musnah. Ini mengakibatkan ia terbalik dan pecah kepada dua bahagian. Bahan api keluar mencurah-curah daripada tangki dan terkena pada enjin yang terbakar sekaligus menghasilkan letupan dan kebakaran dengan penumpang dan krew masih terperangkap.

Bagi pasukan kecemasan yang tiba di tempat kejadian, ia merupakan satu pemandangan yang mengerikan. Ahli bomba V. Frygin yang tiba di tempat kejadian memberitahu pasukan kecemasan merasa loya selepas melihat mayat yang tergantung daripada kerusi penumpang dan bau daging manusia yang hangus. Selain itu, mereka juga terpaksa meredah api dan asap bagi membawa keluar mangsa yang terselamat.

Kebanyakan penumpang yang mati ditemui tanpa seurat benang tetapi ada juga yang mati tanpa kasut mereka. Frygin percaya pakaian mereka musnah sama ada oleh pergerakan udara atau hangus terbakar. Walaupun ada yang berjaya diselamatkan, kebanyakan mangsa ini kemudiannya mati di hospital.

Antara individu yang cuba membantu mangsa yang terselamat ialah Pegawai Pertama Zhirnov. Menurut keterangan saksi, bukan sekali dia masuk ke bangkai pesawat dan cuba menyelamatkan penumpang dan krew. Tetapi tidak lama selepas itu, Zhirnov dilaporkan pengsan dan dibawa ke hospital. Pada akhirnya, dia meninggal dunia akibat sakit jantung. Daripada 87 orang yang mengambil Aeroflot 6502, hanya 24 yang terselamat termasuk Kliuyev.

Selain membantu usaha menyelamat dan memadamkan kebakaran, Frygin juga mengambil gambar tempat kejadian. Dia berharap menerusi gambar-gambar yang diambil, ia dapat membantu pasukan penyiasat menentukan sebab sebenar kemalangan Aeroflot 6502. Tetapi semua itu berakhir dengan kehadiran ejen-ejen KGB di tempat kejadian.

Sebaik mengetahui apa yang dilakukan oleh Frygin, mereka mengarahkan dia berhenti mengambil gambar dan menyerahkan semua salinan gambar kepada mereka. Bagaimanapun, hanya satu salinan sahaja yang diberi kepada KGB. Ini selepas Frygin meminta seorang rakannya yang juga ketua bomba, Kolonel A.K. Karpov menyimpan satu lagi salinan secara rahsia sekiranya salinan asal dirampas pihak berkuasa.

Susulan kemalangan tersebut, jawatankuasa siasatan Kuybyshev digerakkan bagi menyiasat punca kemalangan. Selepas meneliti keterangan saksi, meninjau tempat kejadian dan melihat salinan gambar Frygin yang dirampas KGB, mereka menyimpulkan punca kemalangan Aeroflot 6502 ialah kesilapan manusia. Pertaruhan Kliuyev yang berisiko ditambah kegagalan krew menghentikan perlakuan tersebut menyumbang kepada kemalangan berkenaan.

Selepas disahkan pulih, Kliuyev ditahan dan dibicarakan dalam satu perbicaraan tertutup. Selepas mendengar semua fakta kes yang dibentangkan, dia dikenakan hukuman penjara selama 15 tahun. Bagaimanapun, hukuman tersebut dikurangkan kepada hukuman penjara selama enam tahun.

RUJUKAN

Braddock, I. (2021, 20 Disember). PURE STUPIDITY Harrowing story of the pilot who killed 70 passengers in fireball crash after betting that he could land the plane BLIND. The Sun.

Shevchenko, N. (2021, 12 Februari). How a Soviet pilot bet he could land a plane BLIND and failed. Russia Beyond.


Konkrit Mampu Baik Pulih Sendiri

Bayangkan anda terhentak dinding sampai retak, tapi dinding tu boleh baik pulih sendiri. Ada ke dinding sebegitu?

Inilah apa yang dihasilkan oleh beberapa penyelidik di Universiti Newcastle. Mereka menamakan produk kajian mereka sebagai BacillaFilla.

Secara umumnya, retak retak pada dinding dan konkrit boleh berlaku secara fizikal dan kimia. Fizikal seperti kemalangan dan kimia seperti bakteria. Dalam kes hakisan simen, ia disebabkan sama ada antara dua ini ataupun memang dua dua ni sekali.

Kita ambil kes simen air loji. Kadar pH yang rendah di air loji kumbahan membenarkan bakteria pencinta asid untuk hidup di situ. Kehadiran mereka akan merendahkan lagi tahap pH dan membenarkan bakteria pengoksida sulfur untuk membiak. Asid sulfurik yang dihasilkan daripada proses metabolisme bakteria inilah yang menyebabkan hakisan simen. Retak itu menjadi makin dalam apabila bakteria tersebut hidup di dalam celah retak berkenaan.

Berlainan dengan bakteria di loji kumbahan, BacillaFilla menggunapakai proses yang terbalik. Mereka akan dimasukkan ke dalam celah retak, melalui proses metabolisme dan menghasilkan bahan pengeras yang mampu mengisi retak tersebut. Bahan pengeras tersebut ialah kalsium karbonat, bahan yang sama digunakan dalam simen. Kalsium karbonat yang dihasilkan oleh bakteria tersebut juga tak rapuh kerana ia diikat dan digam kuat oleh bahan adesif bakteria. Bakteria tersebut juga mempunyai keupayaan untuk masuk ke dalam retak dengan lebih mendalam dan mengesan ruang yang tak dipenuhi bakteria penghasil konkrit tersebut. Hal ini membolehkan pemulihan simen yang lebih tepat dan efisien.

Di Universiti Colorado, sekumpulan penyelidik lain juga telah mencipta konkrit yang bukan sahaja mampu pulih sendiri, malah mereka juga mencipta konkrit yang ‘hidup’. Kalau BacillaFilla tu lebih kepada gam yang dipicit kepada simen, maka penyelidik Universiti Colorado ni campurkan terus bakteria dan konkrit menjadi satu sebatian.

Secara teorinya, bahan seperti gelatin, pasir dan cyanobakteria digabung sekali menjadi satu sebatian. Bakteria yang hidup dalam sebatian inilah yang mengembangkan dan meunmbuh besarkan konkrit berkenaan. Dapatan kajian tersebut mendapati konkrit berkenaan mampu baik pulih sendiri lebih tiga kali walaupun selepas dipotong.

Harapnya dengan kemajuan kejuruteraan bahan ini, bahan pembinaan dapat bertahan lebih lama dan budak budak nakal tak perlu risau kena piat telinga dengan emak selepas retakkan lantai.

RUJUKAN:

Gupta, S. G., Rathi, C., & Kapur, S. (2013). Biologically induced self-healing concrete: A futuristic solution for crack repair. International journal of applied Sciences and biotechnology, 1(3), 85-89.

Heveran, C. M., Williams, S. L., Qiu, J., Artier, J., Hubler, M. H., Cook, S. M., … & Srubar III, W. V. (2020). Biomineralization and Successive Regeneration of Engineered Living Building Materials. Matter.


Peribahasa Orang Melayu Menunjukkan Geniusnya Pemikiran Melayu

Sejak kecil, penulis tertanya-tanya mengapa peribahasa Melayu perlu digunakan sebagai penyedap ayat. Tetapi dengan perubahan masa, barulah penulis sedar peribahasa ini sebenarnya bukan sekadar melambangkan hubungan simbiosis orang Melayu dengan alam semulajadi. Malah, ia sebenarnya melambangkan kebijaksanaan orang Melayu dalam disiplin ilmu secara tidak langsung. Berikut beberapa contoh peribahasa menarik:

Maksud peribahasa ini ialah orang kecil yang mencampuri pergaduhan antara orang besar yang mengakibatkan kebinasaan kepada dirinya. Dalam konteks alam, gajah merupakan haiwan yang gagah dan mampu menakutkan haiwan pemangsa yang cuba menangkapnya. Justeru, tidak hairanlah jika gajah naik minyak, lebih baik buat langkah seribu kerana tidak mahu dilanggar atau dipijaknya.

Dalam konteks sejarah orang Melayu, gajah digunakan sebagai alat pengangkutan golongan bangsawan dan pemerintah, urusan kerja berat dan jentera pep3rangan. Buktinya, E.H Schafer (1957) pernah mencatatkan juak-juak Melayu diperintahkan oleh Maharaja Fei dari Wei Barat (China) untuk menggembala dua ekor gajah yang dibawa dari Lingnan (kini selatan China dan Vietnam) pada tahun 554. Gajah-gajah ini dilengkapi dengan rengga kayu dan p3dang gading.

Sementara dalam Hikayat Hang Tuah pula, Laksamana Hang Tuah dikatakan pernah membeli enam ekor gajah di Siam. Dalam rekod Maharaja Ming (Ming Shi-lu), beberapa ekor gajah telah dibawa rombongan Kesultanan Melayu Melaka diketuai Hang Tuah dan telah dihadiahkan kepada baginda pada tahun 1481.

Kancil seperti kita semua sedia maklum merupakan haiwan yang cerdik. Ada saja helahnya bila mahu melepaskan diri bila berdepan 4ncaman pemangsa seperti dipaparkan dalam banyak kisah Sang Kancil.

Dalam peribahasa ini, ia sebenarnya mengingatkan manusia walau secerdik mana sekalipun dirinya, tetapi bila terperangkap dalam konflik, dia tidak akan berupaya melepaskan diri. Malah, ia juga berperanan sebagai ingatan kepada para pemerintah bahawa ketamakan dalam mengejar kuasa boleh mengakibatkan kehilangan nyawa terutama dalam kalangan rakyat.

Peribahasa ini bukan sekadar menceritakan kaitan gajah dengan pelbagai aspek kehidupan orang Melayu. Malah, ia secara tidak langsung menunjukkan kehandalan orang Melayu dalam bidang zoologi (kaji haiwan).

Dalam masakan Melayu, buah kepayang atau keluak amat lazat sebagai ramuan hidangan termasuk hidangan nasi kebuli (hidangan diraja bagi kerabat diraja Pahang silam). Tetapi jika anda cuba memakannya secara mentah-mentah, memang mabuklah jadinya dan berpotensi m4ti. Ini kerana buah ini sebenarnya ber4cun dan jika dimakan, rasanya amat pahit.

Berikutan sifatnya yang memabukkan, tidak hairanlah mengapa sesetengah nelayan menjadikan ia sebagai bahan semasa menuba ikan. Ini bagi memastikan ikan yang cuba ditangkap mabuk atau m4ti. Justeru, buah ini harus melalui proses yang panjang untuk membuang r4cunnya sebelum ia digunakan sebagai bahan masakan.

Atas sebab itulah, definisi peribahasa di atas amat sesuai iaitu serba salah. Yalah, jika dibelah, tidak dimakan sayang. Tetapi jika dimakan mentah, boleh menyebabkan seseorang itu mabuk atau m4ti. Peribahasa ini secara tidak langsung menunjukkan pengetahuan orang Melayu dalam ilmu botani.

Peribahasa ini bermaksud orang jahat walau ke mana saja dia pergi akan merosakkan orang yang baik. Dalam konteks ilmu botani, dedalu sebenarnya sejenis tumbuhan parasit yang menumpang di pokok buah-buahan seperti mempelam atau jambu.

Bila dedalu sudah menumpang, ia akan menghisap semua nutrien pokok yang ditumpang sehingga mengakibatkan pokok tersebut kehilangan nutrien berharga. Jika dibiarkan, dedalu boleh menyebabkan pokok tersebut m4ti.

Peribahasa ini menunjukkan betapa mendalamnya kefahaman orang Melayu terhadap ilmu botani dan bagaimana ia dimanfaatkan dalam kehidupan seharian terutama dalam bidang pertanian.

Peribahasa ini membawa maksud orang yang tidak tahu pihak mana yang harus diikuti/munafik. Tetapi mengapa orang terdahulu menyamakan ular dengan belut sebagai gambaran kepada sifat munafik?

Hasil kajian beberapa penyelidik Universiti Kebangsaan Malaysia (UKM) mendedahkan beberapa keputusan menarik. Pertama, bentuk fizikal dua haiwan itu mirip antara satu sama lain. Kedua, belut atau belut sawah (Monopterus albus) dalam konteks peribahasa ini tidak mempunyai sirip atau anggota tambahan untuk bergerak seperti ikan lain.

Justeru, jika ada yang melihat haiwan ini di bendang, bohonglah kalau tiada yang meloncat lari kerana menyangka ia seekor ular. Selain itu, belut juga mempunyai ciri hermafrodit iaitu organisma yang mempunyai kedua-dua organ pembiakan jantan dan betina pada individu yang sama.

Pada awal kehidupannya, belut bermula sebagai betina sebelum bertukar menjadi jantan bila mencecah usia dewasa. Menariknya, belut ini boleh menukar jantina terutama apabila populasi belut betina berkurangan di sesebuah habitat.  Tetapi semasa proses penukaran jantina berlaku, belut akan menjadi agresif dan menjadi k4nibal. Selagi proses penukaran jantina berlaku, ia berupaya memakan belut-belut lain.

Ah, ya. Peribahasa paling sesuai diberi kepada golongan politikus di seantero dunia. Peribahasa ini bermaksud janji-janji manis yang ditabur atau orang yang bercakap baik tetapi berniat jahat.

Mungkin agak janggal mengaitkan tebu dengan sikap mungkir janji. Tetapi peribahasa ini sekali lagi menonjolkan pemahaman ilmu botani orang Melayu. Tebu jika dilihat dari strukturnya, mempunyai daun yang tajam, kasap dan miang, kulit yang keras dan liat. Ia mempunyai ruas-ruas keras tetapi jika diproses boleh menghasilkan air yang manis dan enak rasanya.

Tebu mempunyai rasanya yang manis dan sedap tetapi strukturnya mempunyai ciri yang tajam yang pada masa sama akan menyakiti orang lain. Begitulah juga dapat difahami dengan janji-janji yang ditaburkan, manis didengar dan enak untuk ditelan. Tetapi ciri janji itu ada mempunyai ciri tajam, keras, miang dan liat. Kemanisan itu memiliki durinya yang tersendiri.

Peribahasa ini bermaksud rundingan yang sangat baik. Dalam konteks sejarah, orang Melayu bukan sekadar menggunakan s3njata tradisional seperti k3ris, t0mbak dan l3mbing. Malah, orang Melayu sebenarnya turut memanfaatkan teknologi pers3njataan terkini ketika itu seperti 1stinggar dan m3riam.

Ini dibuktikan menerusi pembentangan yang dibuat oleh penyelidik ilmu pers3njataan Melayu, Wan Mohd Dasuki Wan Hasbullah dalam Wacana Manuskrip Melayu, Istinggar dalam Manuskrip Melayu: Tradisi Ilmu dan Teknologi Minangkabau pada tahun lepas. Dalam pembentangan tersebut, Wan Mohd Dasuki mendedahkan Kesultanan Melayu Melaka mempunyai 8,000 laras s3napang dan m3riam.

Dalam pembentangan sama, beliau turut mendedahkan betapa takjubnya Alfonso de Albuquerque melihat kualiti s3njata yang dihasilkan kesultanan Melayu itu selepas kejatuhan Melaka pada tahun 1511. Menerusi catatannya pada tahun 1557, 3,000 laras s3napang Melaka dirampas dengan kualiti pembuatannya dikatakan menyamai kualiti pembuatan s3napang yang dihasilkan di Eropah.

Jadi apa kaitan p3luru petunang dengan rundingan yang sangat baik? P3luru petunang ialah p3luru yang telah dijampi dengan tujuan setiap b3dilan atau t3mbakan yang dilepaskan mengenai sasaran. Bila ia dibuat sebegitu rapi, maka hasilnya juga baik.

Bagi yang menggaru kepala apa sebenarnya bujuk, bujuk sebenarnya ikan haruan. Peribahasa ini bermaksud hilang dalam sekelip mata. Dalam dunia haiwan akuatik, usah pandang rendah keupayaan ikan haruan.

Ini kerana ikan ini merupakan ikan pem4ngsa dan mempunyai badan yang kuat. Selain itu, ia juga amat menjaga kawasan dan bersedia bertindak agresif untuk melindungi kawasannya. Justeru, usah terkejut jika ikan sebegini terlepas dari kail atau bubu kerana ia menunjukkan kekuatannya dalam melepaskan diri.

Atas sebab itulah, peribahasa ini sesuai dengan perilaku ikan ini. Ini kerana apabila ia sudah terlepas, ia akan segera menghilangkan diri sehinggalah 4ncaman terhadapnya hilang.

RUJUKAN:

Abd Rahim, Haziq. (2020). Peribahasa – Peribahasa yang Tunjuk Melayu Ini Genius, AJAR. https://ajar.com.my/2020/04/22/peribahasa-peribahasa-yang-tunjuk-melayu-ini-genius/

Mohamad Yusof, Nor Afzan. (2019). Kehebatan artileri Melayu dikaburkan dalam sejarah. Berita Harian. https://www.bharian.com.my/rencana/sastera/2019/04/555261/kehebatan-artileri-melayu-dikaburkan-dalam-sejarah

MyNewsHub. (2017). Buah Keluak, Beracun Tetapi Lemak Isinya. https://www.mynewshub.tv/utama-sensasi/buah-keluak-beracun-tetapi-lemak-isinya/

Selongkar10. (2019). 15 Peribahasa Melayu ‘Rare’ Jarang-Jarang Kita Dengar Berserta Maksud Tersiratnya. https://selongkar10.blogspot.com/2019/05/15-peribahasa-melayu-rare-jarang-jarang.html

Yusof, Yusrin Faidz. (2019). Gajah Dalam Sejarah Alam Melayu. https://yusrinfaidz.blogspot.com/2019/12/gajah-dalam-sejarah-alam-melayu.html


Semangat Gila Finland Menggagalkan Bala Soviet

Dalam lipatan sejarah manusia, kejayaan atau kegagalan sesebuah peperangan ditentukan oleh kebijaksanaan perancangan yang dilakar. Kalau dibuat secara terburu-buru, maka ia boleh saja menjadi petaka. Dan itu yang dialami pihak Kesatuan Soviet semasa melancarkan kempen terhadap Finland pada 1939 yang dikenali sebagai Perang Musim Sejuk (Winter War). Simbol kegagalan mereka: kereta kebal ski!

Kereta kebal ski atau lebih tepat lapisan besi tebal yang dipasang ski dianggap salah satu contoh perancangan terburu-buru Soviet semasa mendepani Finland. Atas kertas, kononnya dengan memasang ski pada lapisan besi tebal ini, ia akan memberi kelebihan besar kepada pihak Soviet untuk memburu tentera Finland. Tetapi hakikatnya, kereta kebal ini merupakan mangsa mudah pihak musuh sejak dari awal lagi.

Tetapi bagaimana semua ini boleh berlaku? Sehingga tahun 1917, Finland merupakan sebahagian daripada jajahan Rusia. Namun begitu, semuanya berubah akibat kejatuhan Dinasti Romanov dan kemunculan gerakan Bolshevik di Rusia. Dengan Finland muncul sebagai sebuah negara merdeka tidak lama selepas itu, ia merupakan sesuatu yang memalukan buat pihak Soviet.

Sebaik saja Joseph Stalin berkuasa menggantikan Vladimir Lenin, beliau tahu Finland harus kembali berada di bawah kawalan Rusia. Dengan berbuat demikian, ia dapat mengembalikan sebahagian wilayah yang hilang akibat Revolusi Rusia 1917. Selain itu, Finland dianggap lemah dan boleh dikalahkan dengan mudah. Anggapan sebegini yang kemudiannya membuatkan Stalin gigit jari berbulan-bulan kemudian.

Pada November 1939, Perang Musim Sejuk (Winter War) bermula. Di atas kertas, pihak Soviet mempunyai tentera seramai 1.6 juta orang – cukup untuk membuatkan pihak musuh terketar-ketar dan meminta belas kasihan. Tetapi 337,000 tentera Finland memberi tentangan sengit kepada pihak musuh dengan pergerakan pantas melalui ski dan sokongan meriam artileri dari Garisan Mannerheim, rangkaian kubu pertahanan Finland yang berhampiran dengan sempadan Finland-Kesatuan Soviet.

Atas kertas, 1.6 juta tentera memang ramai dan menakutkan. Tetapi tidak semua yang menerima latihan peperangan dalam musim sejuk. Paling penting, mereka tidak mempunyai kelengkapan sesuai untuk kempen peperangan pada musim sejuk. Senang cerita, kegelojohan Stalin mahu mendapatkan Finland menukar negara itu sebagai neraka sejuk buat tentera-tentera Soviet!

Sebelum ini, para pemikir dan perancang strategi Soviet melihat kunci kejayaan sesebuah kempen perang moden ialah menggabungkan pergerakan pelbagai unit ketenteraan termasuk unit mekanikal agar ia bergerak pantas semasa di medan. Kepantasan sebegini mampu membuatkan pihak musuh terkejut beruk dan tidak sempat mengatur tindak balas sekaligus membawa kepada kekalahan mereka. Strategi ini kita kenali hari ini sebagai Blitzkrieg atau perang kilat.

Tetapi itu tidak dapat direalisasikan oleh pihak Soviet dalam Perang Musim Sejuk disebabkan oleh Stalin sendiri. Dari 1937 hingga tamat Perang Dunia Kedua (WWII), tempoh ini dikenali sebagai The Great Purge. Tempoh ini menyaksikan mana-mana individu yang dianggap tidak setia kepada Soviet – lebih tepat memusuhi Stalin – ditahan atau dihukum mati. Berdasarkan rekod sejarah, lebih tiga juta ahli Parti Komunis Rusia dari pelbagai latar belakang mati dibunuh atas arahan Stalin.

Disebabkan The Great Purge, bukan sedikit pegawai tentera termasuk yang berstatus perancang strategi yang mati. Dan ini meninggalkan kelompangan dalam struktur tentera termasuk operasi di medan perang. Akibatnya, kelompok yang tinggal ini kembali berpaling kepada strategi lama: penggunaan tentera dalam jumlah yang besar dengan sokongan artileri dan pesawat. Sementara kereta kebal hanya berperanan sebagai kubu bergerak – anggapan yang memakan diri di kemudian hari.

Di sini, pihak Soviet mula sedar artileri dan kereta kebal mereka tidak sesuai dengan bentuk muka bumi Finland. Dengan unit mekanikal terperangkap dalam kesesakan di mana ia boleh saja mencecah puluhan kilometer, agak sukar untuk artileri sampai di tempat dan masa yang dimahukan. Sementara kereta kebal T-26 yang digunakan tidak akan sampai kerana sentiasa berdepan masalah kehabisan minyak.

Jadi, alternatifnya ialah pengenalan kereta perisai tentera yang dipanggil kereta kebal ski. Ia dipanggil kereta kebal kerana ia diperbuat daripada lapisan besi setebal 12 mm, lubang menembak untuk raifal dan lubang untuk mereka melihat. Dan ia dipasang pada sepasang ski bagi membolehkan ia bergerak. Kononnya dengan kereta kebal ski ini, ia dapat mengatasi Garisan Mannerheim dan membantu mereka mara lebih jauh. Malangnya, ia satu tanggapan mengarut yang membunuh ramai tentera Soviet.

Tentera Finland yang melihat kenderaan aneh ini melihatnya sebagai mangsa mudah di medan perang. Ini kerana kereta kebal ski boleh terperangkap dalam salji yang tebal sekaligus menjadikan ia sebagai bebanan kepada pihak Soviet. Tambahan pula, ia boleh saja dimusnahkan sama ada dengan bom tangan atau bom api (membakar krew yang berada di dalamnya).

Pada akhirnya, reformasi dalam tentera Soviet (walaupun dalam keadaan terburu-buru) dan bilangan tentera yang dimiliki perlahan-lahan membantu mereka mengatasi pihak Finland. Menjelang 13 Mac 1940, satu perjanjian dimeterai bagi menamatkan persengketaan kedua-dua pihak.

Sebagai tukaran kepada penamatan perang, 9% wilayah Finland diserahkan kepada Kesatuan Soviet. Tetapi harga yang dibayar mereka terlalu besar. Kehilangan 200,000 orang tentera jika dibandingkan 50,000 tentera musuh yang terkorban hanya untuk mendapatkan 9% wilayah? Bagi Stalin, ia bukan satu kemenangan tetapi kekalahan yang merobek egonya.

Di sebalik impak The Great Purge, diktator itu langsung tidak berminat menghentikannya walaupun ia mengorbankan ramai bijak pandai Soviet. Ironinya, salah satu arkitek kemenangan mereka pada WWII iaitu Georgy Zhukov juga tersenarai dalam kempen berkenaan. Agaknya kalau Zhukov dibunuh, ia bukan sekadar mengubah haluan WWII sekitar 1941. Tetapi menjadikan idea kereta kebal ski ini sebagai satu simbol kegagalan tentera Soviet yang disebabkan oleh pemimpinnya sendiri.

Dasar pemerintahan Joseph Stalin benar-benar memberi kesan kepada Vladimir Putin. Kerana pada zaman itulah, ibu bapa beliau hidup dalam keadaan serba sengsara. Pengalaman ini mengeraskan hati keluarga Putin untuk sentiasa ke hadapan dalam apa-apa jua perkara. Jika kalian baca sejarah Putin daripada kecil sampai sekarang, kalian pasti dapat lihat impak Stalinisme ini.  Link pembelian: https://shopee.com.my/The-Patriots-Putin-Tsar-Moden-Rusia-i.238336777.17912981320?

RUJUKAN

Axe, D. (2021, 3 Ogos). Soviet Russia’s Ski Armor Was a Catastrophically Bad Idea. National Interest.

Swenson, M. (2013, 24 Disember). How a Small Force of Finnish Ski Troops Fought Off a Massive Soviet Army. War Is Boring.


Patutkah Anda Pinjamkan Wang Pada Kawan dan Ahli Keluarga?

Sekiranya rakan ataupun ahli keluarga anda
memerlukan duit, adakah anda akan memberikan pinjaman kepada mereka?

Apabila kejadian ini berlaku, tentu anda akan
pertimbangkan beberapa perkara sebelum anda memberikan pinjam wang anda. Untuk
apa wang itu digunakan? Adakah keperluannya mendesak? Adakah keperluannya
berada di luar kawalannya? Mungkin, perkara paling serius yang perlu anda
pertimbangkan ialah bagaimana kekerapan seseorang itu meminjam wang dengan
anda?

Kalau anda menghadapi seseorang yang sangat jarang
meminjam wang dengan anda, mungkin anda boleh mempertimbangkan untuk
meminjamkan wang kepadanya. Tetapi sekiranya seseorang itu kerap meminjam,
memberikan pinjaman kepadanya bukanlah langkah yang baik kerana wang pinjaman
tersebut mungkin tidak dapat membantu menyelesaikan masalah yang dihadapinya.
Malah, bantuan kewangan yang anda berikan kepadanya membantu dan mendorong
dirinya untuk menghadapi lebih kerap masalah yang sama. Kadangkala, bantuan
anda boleh membuatkan dia terus berada pada masalah yang sama.

Sebelum anda memberikan pinjaman wang kepada
sesiapa, perlulah anda pertimbangkan beberapa perkara yang kritikal.

Pertama, apabila anda memberikan pinjaman wang kepada rakan
ataupun ahli keluarga, anda sedang mengambil risiko yang besar. Hal ini
terpakai sekiranya anda memberikan sejumlah wang yang besar. Apakah risiko
tersebut? Risiko besar tersebut adalah anda sedang memperjudikan hubungan
antara anda dengan rakan atau ahli keluarga anda. Apabila anda memberikan
pinjam, anda bukan setakat kawan ataupun ahli keluarga. Tetapi peminjam dan
pemberi pinjam.

Anda kena fikirkan, setelah anda memberi pinjam,
apakah perasaan anda sekiranya dia tidak mampu membayarnya balik? Tentu anda
akan berasa sangat marah dan menyesal. Tentu anda sudah tidak mampu fikir
peminjam sebagai orang yang rapat dengan anda. Bagaimana pula perasaan peminjam
sekiranya dia tidak mampu membayar balik hutang anda? Dia akan rasa bersalah.
Mungkin juga tidak. Paling penting, mungkin mereka akan mula menjauhkan diri
daripada anda, putuskan hubungan dengan anda. Maka, berhati-hati apabila anda
membuat keputusan untuk memberi pinjam.

Kedua, dicadangkan anda menyediakan beberapa syarat sebelum
memberi pinjam seperti tempoh pinjaman, cara bayaran seperti ansuran ataupun
bayar terus dan menyediakan perjanjian hitam putih. Kalau anda serius, anda
boleh membawa hal ini ke peringkat pihak berkuasa sekiranya anda mahu menuntut
wang anda.

Ketiga, pertimbangkan kemampuan anda. Kalau anda benar-benar
perlukan wang, jangan berani-berani pinjamkan wang anda kepada orang lain.
Peminjam akan sentiasa beranggapan bahawa anda mampu untuk memberikan pinjam.
Maka, sekiranya anda tidak mampu, katakan tidak mampu. Orang yang menyayangi
anda, akan memahami situasi anda.

Keempat, pastikan anda tidak menentukan apa yang perlu
peminjam perlu buat dengan wang yang anda pinjamkan. Katakanlah anda berikan
pinjam kepada rakan anda sejumlah wang untuk dia membayar yuran pengajian,
kemudian anda ternampak dia makan mahal-mahal, mungkin anda akan berasa marah
dan kecewa dengan keadaan itu. Kalau anda rasa macam itu, anda tidak patut
berikan pinjam melainkan anda telah bersedia untuk tidak menghakimi apa yang
perlu peminjam buat dengan wang yang anda beri pinjam.

RUJUKAN:


Ikan Dolfin Rawat Sakit Kulit Dengan Terumbu Karang

Ciptaan Ilahi tidak pernah sia-sia baik di langit mahupun di bumi. Dan ia juga mampu mengejutkan manusia kerana masih banyak rahsia ciptaan-Nya yang masih belum diketahui. Siapa sangka, sesetengah terumbu karang yang dihuni oleh pelbagai hidupan laut mampu mengubati penyakit kulit yang dialami ikan dolfin.

Menurut penulis kajian Angela Ziltener, ikan lumba-lumba ini akan menggaru badan mereka pada terumbu karang yang mengandungi khasiat perubatan. Antara bahagian yang digaru ialah bahagian perut, depan dan belakangnya.

Tambah Ziltener lagi, beliau tidak pernah melihat tingkah laku sebegitu rupa dan percaya ikan dolfin tahu terumbu karang mana yang sesuai untuk kesihatan mereka. Kali pertama tingkah laku ini dilihat Ziltener dan pasukan penyelidiknya ialah di utara Laut Merah kira-kira 13 tahun lalu.

Ikan lumba-lumba mempunyai kulit yang tebal, halus dan tahan lasak. Tetapi ia juga mudah terdedah kepada jangkitan bakteria dan yis serta lesion berbentuk parut atau tatu yang dicetuskan oleh jangkitan virus berjangkit. Dua keadaan ini dijangka akan diburukkan lagi dengan situasi perubahan iklim termasuk pemanasan global.

Selain membantu menghilangkan sakit kulit, ikan dolfin membantu terumbu karang melepaskan mukus polipnya. Pemerhatian Ziltener mendapati dolfin-dolfin ini akan beratur dan menggaru badan pada terumbu karang sebaik saja bangun seolah-olah seperti rutin mandian pagi manusia. Selain itu, dolfin-dolfin ini juga selalu kembali kepada terumbu karang yang sama setiap kali ingin menggaru badan mereka.

Bagi mengetahui ciri perubatan yang ada pada sesebuah terumbu karang termasuk bahagian yang selalu digaru ikan lumba-lumba, 48 sampel karang, span dan mukus karang pilihan dolfin diambil. Ini termasuk karang gorgonia Rumphella aggregata, kulit karang Sarcophyton sp. dan span Ircinia sp.

Analisis kajian yang diterbitkan dalam jurnal iScience mendedahkan terdapat 17 metabolit bioaktif dengan ciri anti-oksida, anti-bakteria dan hormon persis oestrogen. Semua ciri ini amat berguna untuk rawatan penyakit kulit tetapi jarang digunakan sebagai antibiotik untuk manusia atau haiwan.  Tetapi satu kajian lain yang dijalankan mendapati sesetengah karang mempunyai manfaat perubatan termasuk anti-mikrob.

Begitupun, lebih banyak kajian perlu dibuat bagi mengenalpasti ciri perubatan karang mana yang membantu ikan dolfin dan bagaimana ia memberi kesan positif kepada setasea itu. Ini boleh dilakukan dengan mengkaji rangkaian sosial dan demografi haiwan mamalia marin itu. Sekiranya bilangan ikan dolfin yang mengalami penyakit kulit berkurangan, ini menjadikan hujah terumbu karang sebagai farmasi ikan itu lebih kukuh.

Menariknya, selain digunakan sebagai ubat sakit kulit, dolfin turut menggunakan span karang sebagai alat mencari makanan. Bagi pengkaji biologi Sarah Powell, beliau tidak menolak sekiranya dolfin menggunakan karang untuk tujuan-tujuan lain yang belum diketahui oleh komuniti saintifik.

RUJUKAN

Massey, N. (2022, 20 Mei). Dolphins line up to self-medicate skin conditions with coral, research suggests. The Independent.

Quaglia, S. (2022, 19 Mei). Pharmacy in the sea: Dolphins ‘use coral as medicine for skin ailments’. The Guardian.


Bagaimana Pasir Telah Meruntuhkan Sebuah Empayar Agung?

Empayar mampu runtuh oleh pelbagai faktor – pencerobohan, perluasan kuasa, korupsi, masalah ekonomi, perubahan iklim, dan sebagainya. Terdapat kajian baru mencadangkan Empayar Akkadia mula merosot disebabkan oleh faktor yang jarang berlaku iaitu ribut pasir.

Empayar Akkadia mula berkembang pada Zaman Gangsa (kurun ke-24 hingga ke-22 Sebelum Masihi). Ibu negaranya terletak di sekitar Kota Akkad di Mesopotamia purba. Mereka menguasai wilayah tersebut beratus tahun.

Kajian baru berasaskan analisis geo-kimia ke atas enam buah fosil batu karang Porites berusia 4,100 tahun telah menambahkan bukti keruntuhan empayar tersebut. Ia juga telah memberikan peringatan bagaimana perubahan alam sekitar mampu memberikan akibat yang buruk – malah kepada tamadun yang berdiri teguh dan dominan.

Walaupun secara rasminya Empayar Akkadia runtuh disebabkan oleh pencerobohan Mesopotamia. Namun, bukti arkeologi baru-baru ini menunjukkan perubahan alam juga menyumbang kepada kemerosotan tamadun tersebut. Kajian ke atas fosil batu karang tersebut di tapak Tell Leilan, Syria menunjukkan kekerapan berlakunya ribut pasir di Teluk Parsi (dipanggil sebagai ‘shamal’) yang kuat sewaktu keruntuhan empayar tersebut.

Fosil tersebut turut mendedahkan panjangnya musim sejuk shamali pada waktu keruntuhan tersebut. Apabila ditambah dengan masalah persekitaran yang teruk untuk aktiviti pertanian, rusuhan adalah kejadian yang berkemungkinan besar berlaku.

Kemarau dan keruntuhan sosial telah pun dikenalpasti sebagai faktor berpotensi yang meruntuhkan Empayar Akkadia, termasuklah pencerobohan dari luar. Keadaan persekitaran dan cauca yang teruk telah menyebabkan beberapa kawasan tertentu di Akkadia tidak dapat diduduki. Kita mungkin tidak akan tahu apa hakikatnya yang berlaku sewaktu penghujung pemerintahan Akkadia, tetapi fosil ini serba sedikit mendedahkan perinciannya.

RUJUKAN:


Jangan Takut Untuk Menyebut Nama Tanah Melayu!

Aku nak pertahankan sahabat aku ni sebab aku tengok ramai yang tak mampu nak hadam apa yang diperkatakan oleh beliau. Banyak betul yang menyerang kenyataan beliau tanpa memahami konteks yang mahu dipersembahkan. Jadi, baca elok-elok apa yang aku nak bahaskan ini.

Sejak kebelakangan ni, ramai betul orang allergic dengan nama Tanah Melayu. Mereka tidak bersetuju dengan nama ini sedangkan sejak sekian lama lagi, tanah di sekitar Nusantara disebut sebagai Tanah Melayu ni sejak ratusan, malah ribuan tahun lagi.

Tomé Pires yang tinggal di Melaka sejak tahun 1512 hingga tahun 1515 merujuknya tempat Sultan Melaka menubuhkan kerajaan sementara selepas kejatuhan kerajaannya di Sumatera Timur sebagai Terra de Tana Malaio . Nama tanah Melayu juga disebut dalam Hikayat Hang Tuah iaitu sewaktu Hang Tuah ditanya ke manakah beliau akan pergi setelah dihalau keluar dari Melaka dan bersiap untuk merantau ke Inderapura.

Mpu Prapanca, seorang pemuisi Jawa di kraton Majapahit melalui karyanya bertajuk Desawarnama (1365) telah menyenaraikan daerah-daerah yang dikenal pasti sebagai tanah orang Melayu iaitu Jambi, Palembang, Minangkabau, Siak, Kampar, Rokan, Pane, Kampe, Aru, Mandaileng, Tumiang, Perlak, Samudra, Lamuri, Barus di Sumatera dan Langkasuka, Kedah, Kelantan serta Pahang di Semenanjung Tanah Melayu.

Sebuah kerajaan Jawa bernama Singhasari (1222-1292) pernah melakukan ekpedisi untuk menundukkan sisa-sisa empayar Melayu Srivijaya melalui Dinasti Mauli, dan ekpedisi itu dinamakan Ekpedisi Pamalayu. Dinasti Yuan (1271–1368) merujuk kepada Semenanjung Tanah Melayu yang diancam oleh dasar perluasan kuasa Ram Khamhaeng dari Sukothai sebagai Ma-li-yu-er. Catatan dari Marco Polo juga merujuk kepada sebuah tempat di Nusantara ini sebagai Malauir yang dipercayai merujuk kepada Semenanjung Tanah Melayu.

Dalam prasasti yang memahatkan kisah ekpedisi Singhasari yang diarahkan oleh raja yang bernama Kertanegara ini, ada bait-bait yang harus dikenang oleh bangsa Melayu – nama bangsa ini sudah masyhur sehingga terpahat pada batu bersurat. Berikut merupakan petikan daripada prasasti yang bertarikh 1286 Masihi itu.

‘Semoga hadiah itu membuat gembira segenap rakyat di bhūmi mālayu…’ (Prasasti Padang Roco)

Tahukah anda bahawa di Indonesia sendiri nama “Melayunesia” pernah diperkira untuk digunakan berbanding Indonesia? Nampak kan betapa besarnya nama Melayu ini dalam sejarah? Dan kemudian, sebelum Malaysia digunakan, nama Tanah Melayu atau Malaya dalam Bahasa Inggeris digunakan merujuk kepada negara ini! Fakta menarik, Dr Burhanuddin Al Helmy dan Dato Onn pernah senada dalam mencadangkan MELAYU sebagai nama kebangsaan Tanah Melayu?

Bahkan negara China sendiri ada istilah yang spesisfik merujuk kepada negara mereka sebagai “tanah berdirinya Peradaban Orang Cina” manakala nama lain untuk Korea ialah Hanguk (한국) yang membawa maksud “negara Han” yang merujuk kepada kerajaan purba Korea ketika zaman Tiga Kerajaan Korea iaitu Samhan, yang secara tidak langsung membawa maksud “negara bangsa Korea”. Tanah seperti England, Thailand, dan seumpama dengannya masih lagi bangga mengekalkan nama bangsa pembuka negara tersebut seperti Inggeris dan Thai.

Jadi, kata-kata sahabat aku ini harus diletakkan dalam konteks sejarah juga. Betapa dalam sejarah, tanah ini sudah dikenali sebagai Tanah Melayu dan Bumi Melayu. Jadi, apakah salah apabila kita menggunakan istilah Tanah Melayu dan Bumi Melayu merujuk kepada tanah bertuah ini?

Sudah tentulah sahabat aku ini menggunakan istilah Tuhan telah memberikan tanah ini kepada setiap bangsa. Kerana kami orang Islam percaya bahawa semua di bumi ini ialah hak milik Tuhan dan TUHAN pinjamkan kepada manusia untuk diuruskan. Sebab itu dalam Islam, manusia dianggap sebagai khalifah iaitu memimpin dan menguruskan bumi ini. Melayu ialah khalifah di tanah ini sejak zaman berzaman. Sejak 2500 tahun yang lalu lagi! Jadi, apakah salahnya dengan istilah ini?

Dan ya, aku senada dengan beliau mengenai isu Bangsa Melayu ini. Aku dan beliau berkongsi ketakutan jati diri Bangsa Melayu itu akan hilang merangkumi Bangsa Malaysia sebab suasana Malaysia Baharu tidak menjamin akar Melayu itu terjaga dalam susana bangsa Malaysia. Lihatlah kalian yang berpencak seperti mambang sumbang bila bercakap mengenai Tanah Melayu! Lihat bagaimana gesaan-gesaan di alam maya yang menyeru supaya kita semua jangan lagi berbangsa Melayu, tetapi berbangsa Malaysia!

Rujukan:

Md. Salleh Yaapar. (2014) Peri Nama, Asal Usul dan Identiti Melayu: Ke arah Pencerahan yang Dinantikan. Dewan Bahasa Dan Pustaka

Hui-Ching Chang; et al. (2014). Language, Politics, and Identity in Taiwan: Naming China, Routledge Research on Taiwan. Abingdon: Routledge

Ramlah Adam. (1996) Burhanuddin Al Helmy, Suatu Kemelut Politik. Dewan Bahasa Dan Pustaka


The Waya Adobe: Bandar Mega Terapung Piramid Tahun 2022

Pierpaolo Lazzarini, seorang arkitek yang bertanggungjawab melakar sebuah projek bandar terapung berkonsepkan piramid yang diinspirasikan daripada binaan piramid tamadun Maya dan kuil di Jepun mungkin akan mengambil alih tumpuan dunia pada tahun 2022.

Mengikut sumber dari New Atlas, di atas tapak Wayaland ini akan dibangunkan bandar terapung yang terdiri daripada pelbagai struktur yang berbentuk piramid. Struktur sebegini bukan sahaja berfungsi sebagai bangunan terapung malahan Lazzarini juga memasukkan konsep yang lain seperti rumah hijau, tapak bangunan sewa, panggung wayang, hotel, spa, gym dan lain-lain lagi serta kawasan ini bermungkinan bakal menjadi metropolis tumpuan pelancong dan hartawan dari seluruh dunia.

Daripada kertas cadangan projek, bangunan-bangunan piramid ini dibangunkan dalam pelbagai bentuk dan saiz serta setiap satu bangunan tersebut dilengkapi dengan pelbagai kemudahan yang bersesuaian dan setiap satu struktur tersebut dibekali dengan tenaga mesra alam seperti panel sel suria dan turbin air.

Dianggarkan, struktur bangunan yang paling tinggi daripada pelbagai struktur yang lain adalah berketinggian 30 meter dari paras laut. Struktur piramid ini dibina daripada bahan-bahan utama seperti besi, fiberglass dan carbon fiber.

Walaupun Wayaland masih dalam peringkat prototaip kepada umum, tetapi syarikat yang bertanggungjawab mengelola pembangunan bandar baru terapung ini telah mengutip dana daripada orang ramai melalui kempen kutipan dana Wayaland.

Kos pembinaan struktur piramid Waya yang paling kecil dianggarkan berjumlah sebanyak $ 422,000 USD. Dan pihak pengelola juga meletakkan harga sekiranya ada pengunjung yang datang ke bandar lalu ingin menyewa struktur ini akan dikenakan bayaran sebanyak $ 1,200 hanya untuk semalam sahaja.

Bayaran melalui PayPal yang disertakan oleh mereka adalah seperti berikut:

1. € 1 = Nama anda akan dinaikkan sebagai penyumbang di dalam laman web mereka.

2. € 10 = Seperti di atas dengan tambahan sebagai pemegang kunci Wayaland.

3. € 100 = Seperti di atas dengan tambahan anda akan diberikan passport Wayaland (pas masuk VIP).

4. € 1000 = Seperti semua di atas dengan tambahan nama anda layak untuk diberikan penginapan elit percuma di Waya Suite selama satu malam untuk dua orang sahaja.

Pihak Lazzarini telah mengumpulkan undian dari orang ramai yang telah bekerjasama dalam sumbangan dana berkenaan di manakah lokasi pembinaan bandar baru ini akan dibangunkan.

Untuk mengetahui lebih lanjut berkaitan projek bandar terapung Wayaland 2022 ini, pembaca boleh mengunjungi laman web rasmi milik mereka di:

– TAMAT –